Dres zmení prvýkrát v kariére. Detroit vymenil útočníka Nyquista do San Jose

DETROIT. Švédsky hokejista Gustav Nyquist prvýkrát v kariére v zámorskej NHL mení dres. Vedenie klubu Detroit Red Wings ho deň pred uzávierkou transakcií poslalo do San Jose Sharks výmenou za voľbu v 2. kole tohtoročného draftu a podmienenú voľbu v 3. kole draftu 2020. Dvadsaťdeväťročnému krídelníkovi po sezóne vyprší zmluva a ak nepodpíše novú, stane sa neobmedzeným voľným hráčom. Nyquista si Detroit vybral v 4. kole draftu 2008 a v drese Red Wings strávil celú svoju doterajšiu profiligovú kariéru. V 481 zápasoch základnej časti si pripísal 295 bodov (125+170), v 35 dueloch play off pridal štyri góly a rovnaký počet asistencií. V aktuálnom ročníku nazbieral 49 bodov (16+33) v 62 súbojoch. Kým Detroit už dávnejšie stratil reálnu šancu na postup, San Jose v jeho osobe získalo významnú posilu do útoku pred play off. Sharks zbroja, v uplynulých mesiacoch vystužili svoju zostavu o niekoľko kvalitných hráčov a netaja sa útokom na Stanleyho pohár. "Gustav je talentovaný, všestranný útočník, ktorý disponuje rýchlosťou a skvelým hokejovým myslením. Hovoria za neho aj jeho výkony a charakter. Sme veľmi potešení, že ho môžeme privítať v našej šatni," povedal pre nhl.com na adresu novej posily generálny manažér San Jose Doug Wilson.


NEKROLÓGZomrel režisér Tobe Hooper. V hororoch nechcel ukazovať krv a vnútornosti

Hororová snímka šokovala celú generáciu divákov.

Agentúrnu správu sme nahradili autorským textom LOS ANGELES. „Nerád ukazujem násilie príliš názorne, aj keď sa tomu občas nevyhnem,“ hovoril médiám Tobe Hooper (25.1.1943 – 26.8.2017). Z úst režiséra hororov to vyznievalo trochu paradoxne. Hneď však dodával: „Je lepšie neukázať všetko a nechať diváka, aby zapojil fantáziu.“ Hooper sa týmto krédom riadil aj vtedy, keď nakrúcal svoj najúspešnejší hororový film kariéry. Texaský masaker motorovou pílou (1974) sa zaobišiel bez zobrazovania vnútorností a dokonca aj bez krvi. Zato napätie sprevádzalo film od začiatku až do poslednej minúty, takže diváci odchádzali z kina vystrašení ale spokojní, pretože dostali, čo chceli. Narodil sa v roku 1943 v americkom Texase. Takmer celé šesťdesiate roky prežil ako univerzitný pedagóg a zároveň kameraman. Jeho režisérskym debutom bola fantasy snímka Eggshells (1969). O päť rokov už zostavoval skupinu z hercov a učiteľov, ktorých plánoval obsadiť do svojho hororu inšpirovaného sériovým vrahom. Bola to rýchla záležitosť. Hooper nakrútil Texaský masaker motorovou pílou za šesť týždňov. A aj keď film v mnohých krajinách, vrátane Veľkej Británie, zakázali pre explicitný násilný obsah, Hooperovi priniesol ohromný úspech a s ním aj možnosť pracovať na filmoch s väčším rozpočtom. V roku 1979 režíroval horor podľa predlohy Stephena Kinga, Prekliatie Salemu. O tri roky nakrútil legendárny duchársky horor Poltergeist so scenárom Stevena Spielberga. V kariére pokračoval do svojej sedemdesiatky, nikdy sa mu však nepodarilo prekonať úspech svojich starších filmov. Podľa agentúry Associated Press zomrel prirodzenou smrťou, pričom nebolo známe, že by trpel vážnejšími zdravotnými problémami.


Státisíce ľudí protestovali v USA proti rozdeľovaniu migrantov

WASHINGTON. Státisíce ľudí protestovali v sobotu vo viacerých mestách USA proti prisťahovaleckej politike amerického prezidenta Donalda Trumpa a prípadom oddeľovania detí od rodičov na južných americko-mexických hraniciach. Informovali o tom agentúry Reuters a AP. V sobotu bolo v Spojených štátoch naplánovaných vyše 700 protestných pochodov. Tie sa uskutočnili v mestách od New Yorku či Los Angeles, ktoré sú k migrantom prívetivé, až po konzervatívne štáty v Apalačskej oblasti či Wyoming. Podľa odhadov organizátorov sa pokojného protestu v americkej metropole Washington zúčastnilo približne 30.000 ľudí. Podľa Reuters sa predpokladá, že šlo o najväčšiu demonštráciu podporujúcu práva imigrantov v hlavnom meste od roku 2010, keď aktivisti požadovali zmenu imigračného systému. Počas protestu pred Bielym domom aktivisti a miestni náboženskí vodcovia vyzvali administratívu prezidenta Donalda Trumpa, aby k cudzincom bola prívetivejšia a rodiny spájala. Reuters pripomenula, že Trump bol v čase sobotňajšieho protestu v hlavnom meste vo svojom golfovom klube v meste Bedminster v štáte New Jersey. Na newyorskom pochode sa medzi tisíckami účastníkov objavili transparenty s nápismi, ako napríklad "Urobiť Ameriku opäť ľudskou" či "Imigranti sú tu vítaní". Na americko-mexickej hranici demonštranti zas čiastočne zablokovali most, ktorý spája mesto El Paso v štáte Texas s mexickým mestom Ciudad Juárez na severe krajiny. Agentúra AP píše, že niektoré protestné pochody boli pokojné, iné sa niesli v búrlivej atmosfére. V súvislosti s protestom Trump v sobotu kritizoval niektorých demokratov v Kongrese, ktorí vyzvali na zlikvidovanie amerického Imigračného a colného úradu (ICE). Šéf Bieleho domu na sociálnej sieti Twitteri úradu vyjadril podporu a dodal, že jeho pracovníci robia "skvelú prácu", keď amerických občanov udržiavajú v bezpečí tým, že "odstraňujú najhoršie zločinecké živly" v krajine. Americký prezident Donald Trump minulý týždeň podpísal nariadenie, ktorým ukončil kontroverznú politiku rozdeľovania rodín migrantov, ilegálne vstupujúcich do USA cez hranice s Mexikom. Dodal však, že ním zavedená politika tzv. nulovej tolerancie voči nelegálnej migrácii zostáva naďalej v platnosti. V dôsledku uplatňovania v apríli zavedenej politiky nulovej tolerancie bolo do konca mája oddelených od rodičov približne 2500 detí.


Rekordne veľa Slovákov má prácu, nezamestnaných je 6,14 percenta ľudí

K zlepšeniu situácie na slovenskom trhu práce prispel rast ekonomiky, ale aj zmena metodiky vo vykazovaní nezamestnanosti.

BRATISLAVA. Miera evidovanej nezamestnanosti na Slovensku ku koncu októbra tohto roka oproti septembru klesla o 0,28 percentuálneho bodu na 6,14 percenta. Dosiahla tak nové minimum v novodobej histórii krajiny. Medziročne bola miera nezamestnanosti minulý mesiac nižšia o 2,94 percentuálneho bodu. Informoval o tom na pondelkovej tlačovej konferencii generálny riaditeľ Ústredia práce, sociálnych vecí a rodiny (ÚPSVR) Marián Valentovič, za účasti ministra práce Jána Richtera (Smer-SD) a predsedu vlády SR Roberta Fica (Smer-SD). "Veľmi dobrá správa je, že už dnes nemáme na Slovensku žiadny okres, kde by bola miera nezamestnanosti vyššia ako 20 percent. Už aj v Rimavskej Sobote, kde sme mali dlhodobý problém, nezamestnanosť klesla pod túto úroveň," povedal Fico. Najvyššiu mieru evidovanej nezamestnanosti zaznamenali úrady práce v okrese Rimavská Sobota (19,83 %). Najnižšiu mieru nezamestnanosti (2,16 %) dosiahol okres Trnava. Úrady práce evidovali na konci minulého mesiaca 167 278 disponibilných uchádzačov o zamestnanie. V porovnaní so septembrom ide o pokles o 7 743 ľudí. Medziročne počet uchádzačov, ktorí mohli okamžite nastúpiť do práce, klesol o 79 316 osôb.Miera nezamestnanosti vypočítaná z celkového počtu uchádzačov o prácu, a to vrátane ľudí na "péenke" alebo na absolventskej praxi, dosiahla minulý mesiac 7,35 percenta. Medzimesačne to znamenalo pokles o 0,24 percentuálneho bodu, medziročne to bolo menej o 3,15 percentuálneho bodu. Celkový počet evidovaných uchádzačov o prácu predstavoval v októbri 200 272 osôb. Medzimesačne to bol pokles o 6 615 osôb, v porovnaní s októbrom vlaňajška je to menej o 84 979 ľudí. Slovenskí zamestnávatelia už dlhšiu dobu upozorňujú na nedostatok kvalifikovanej pracovnej sily a nových zamestnancov hľadajú aj v zahraničí. Slovensko pripravuje zjednodušenie podmienok pre zamestnávanie občanov tretích krajín mimo EÚ, ktoré je v súčasnosti až na výnimky regulované prostredníctvom vydávania povolení. Na konci októbra slovenské úrady práce evidovali viac ako 75.000 voľných pracovných miest. V medzimesačnom porovnaní to predstavovalo nárast o 413 miest. Najviac ich bolo v Bratislavskom kraji, a to 17.016 (podiel 22,6 %), najmenej 4947 v Košickom kraji (podiel 6,6 %). Z hľadiska štruktúry bolo podľa Valentoviča najviac voľných pracovných miest v profesiách operátori a montéri strojov a zariadení (28.703 miest), ďalej kvalifikovaní pracovníci a remeselníci (15.012 miest) a v kategórii pomocní a nekvalifikovaní pracovníci (12.343 miest). K zlepšeniu situácie na slovenskom trhu práce podľa odborníkov prispel rast ekonomiky a investície podnikov, ale aj zmena metodiky vo vykazovaní nezamestnanosti. Tento rok v máji vstúpila do platnosti novela zákona, ktorou štát sprísnil podmienky evidencie ľudí na úradoch práce.


Lietadlo amerického námorníctva spadlo do mora

Stroj s 11 cestujúcimi a členmi posádky mieril na americkú lietadlovú loď Ronald Reagan.

TOKIO. Lietadlo amerického vojenského námorníctva s jedenástimi ľuďmi na palube sa v stredu zrútilo do mora juhovýchodne od japonského ostrova Okinawa. Informovala o tom agentúra AP s odvolaním sa na americkú armádu. Stroj s 11 cestujúcimi a členmi posádky mieril na americkú lietadlovú loď Ronald Reagan, ktorá v súčasnosti operuje vo Filipínskom mori. Na mieste prebiehajú pátracie a záchranné operácie, do ktorých je zapojená aj loď Ronald Reagan, oznámila americká siedma flotila, ktorá má základňu v Japonsku. Lietadlo typu C-2 sa zúčastňovalo na americko-japonskom námornom cvičení, uviedla siedma americká flotila so základňou v Japonsku. Japonské ministerstvo obrany oznámilo, že lokalizovalo osem pasažierov havarovaného lietadla. Všetci sú vraj nažive, traja zvyšní pasažieri sú však stále nezvestní. Príčina nehody, ktorá sa stala okolo 14:45 japonského času (06:45 SEČ), zatiaľ nie je známa.


NATO vyšle do Afganistanu ďalších vojakov

BRUSEL. Členské štáty NATO pošlú budúci rok ďalšie tisíce vojakov do Afganistanu. Vyplýva to z informácií tlačovej agentúry DPA, podľa ktorej ochotu posilniť svoju angažovanosť v krajine prejavili v uplynulých týždňoch viacerí spojenci. Na misii výcviku afganských bezpečnostných síl by sa tak v budúcnosti malo podieľať najmenej 15.800 vojakov. Do nových prísľubov bolo pritom z aliancie k dispozícii približne 12.400 vojakov, informuje DPA v sobotňajšej správe. Dôvodom plánovaného zvýšenia ich počtu v Afganistane je najmä opätovné zosilnenie tamojšieho radikálneho hnutia Taliban. Zvýšenie počtu vojakov v Afganistane by podľa agentúry mali oficiálne oznámiť na stretnutí ministrov obrany členských krajín NATO, ktoré sa bude konať budúcu stredu a štvrtok (8.-9. novembra) v Bruseli. Takéto plány existujú už mesiace, no aliancii sa dlho nedarilo presvedčiť dostatočný počet spojencov o väčších príspevkoch. Zmenilo sa to až po tom, ako prezident USA Donald Trump v auguste umožnil väčšie zapojenie svojej krajiny do bojov proti Talibanu. Bezpečnostná situácia v stredoázijskej krajine sa od ukončenia bojovej misie zahraničných síl v závere roku 2014 výrazne zhoršila. Ako dlho tam ešte misia NATO potrvá, nie je jasné. Zdroje z aliancie však podľa DPA zdôrazňujú, že v Afganistane dochádza aj k pozitívnemu vývoju. V tomto roku napríklad afganské bezpečnostné sily zaistili, že povstalci Talibanu neobsadili žiadnu provinčnú metropolu. Afganské špeciálne jednotky okrem toho medzičasom vykonávajú 80 percent svojich operácií bez zahraničnej podpory.


Chorých v čakárňach pribudlo, chrípkové prázdniny malo 52 škôl

Najviac chorých bolo v Bratislavskom kraji, najmenej v Košickom.

BRATISLAVA. Pacientov v ambulanciách lekárov tento týždeň pribudlo. Doktori nahlásili 56 480 akútnych respiračných ochorení vrátane chrípky. Chorobnosť tak oproti predchádzajúcemu týždňu stúpla o 15,2 percenta. "Najviac chorých bolo v Bratislavskom kraji, najmenej v Košickom," informoval hlavný hygienik Ján Mikas z Úradu verejného zdravotníctva. Najčastejšie ochoreli deti do päť rokov. Chrípku a jej podobné ochorenia diagnostikovali lekári u 6002 ľudí, chorobnosť stúpla o 22,8 percenta. Najviac chorých bolo v Trnavskom kraji, najmenej v Košickom. "Najčastejšie ochoreli ľudia vo vekovej kategórii 15 až 19 rokov," povedal Mikas. Chrípkové prázdniny vyhlásili tento týždeň v 32 materských a 20 základných školách. V rámci aktuálnej chrípkovej sezóny zaznamenali lekári aj dva prípady ťažkého akútneho respiračného ochorenia (SARI). V tomto týždni ho však nediagnostikovali nikomu. Chrípková sezóna potrvá do apríla. Epidemiológovia radia v tomto období v rámci prevencie často vetrať, umývať si ruky, primerane sa obliekať, vyhýbať sa priestorom s vysokou koncentráciou ľudí. Šíreniu nákazy medzi škôlkarmi môžu zabrániť ranné kontroly pred vstupom dieťaťa do kolektívu. Očkovanie preplácajú všetky zdravotné poisťovne.


Poľnohospodári odmietajú návrh nového zákona o poľovníctve

Rasa chce rokovať o možnej legislatívnej úprave.

BRATISLAVA. Rada poľnohospodárskych a potravinárskych samospráv zásadne nesúhlasí s návrhom nového zákona o poľovníctve, ktorý schválila vláda a posunula na rokovanie Národnej rade SR. Chce listom osloviť poslancov a rokovať s nimi o možnej legislatívnej úprave. „V takomto znení zákon ako celok nemôže byť prijatý, pretože výrazne poškodí podnikateľské prostredie,“ uviedla v pondelok rada.Poľnohospodári očakávali od nového zákona o poľovníctve najmä riešenie škôd spôsobených poľovnou zverou na poľných kultúrach. „Tieto škody sa každoročne zvyšujú. Sú spôsobované na celom území Slovenska vzhľadom na neobmedzenú migráciu zveri, aj cezhraničnú. Poľnohospodár často nevlastní pôdu, platí nájom, ale úrodu mu zničí zver. Naproti tomu vlastník poľovného revíru svoj značný nájom dostane bez obmedzenia,“ ozrejmila hovorkyňa Slovenskej poľnohospodárskej a potravinárskej komory, ktorá je členom RPPS, Jana Holéciová.Podľa monitoringu SPPK za rok 2018 dosiahli škody 19,8 mil. eur, pričom hlásenie podali iba členovia SPPK. Skutočné škody na poľných kultúrach v rámci celého Slovenska sú tak podľa komory oveľa vyššie. K najviac postihnutým regiónom patrí Prievidza, Pezinok, Veľký Krtíš, Levice, Krupina, Lučenec, Rimavská Sobota a Košice – okolie. Straty na úrode však majú poľnohospodári vo všetkých krajoch. Nárast počtu vysokej zveri, hlavne jeleňov, danielov a muflónov, je od roku 2000 podľa SPPK dvojnásobný. Prejavuje sa to aj takmer 10 % zastúpením dopravných nehôd spôsobených zverou na ich celkovom počte.„Vládou schválený zákon nerieši základný problém vzniku škôd na poľných kultúrach spôsobených premnoženou zverou, konzervuje súčasný stav a ukladá ešte ďalšie povinnosti užívateľom poľovných pozemkov, teda pestovateľom, ktoré ich neprimerane aj finančne zaťažujú. V návrhu zákona o poľovníctve žiadame o možnosť zohľadnenia tzv. objektívnej zodpovednosti, ako aj ďalších, podľa poľnohospodárov dôležitých pripomienok. V prípade neakceptovania požiadaviek poľnohospodárov požadujeme zastavenie ďalšieho legislatívneho procesu,“ reagoval podpredseda SPPK Miroslav Štefček.Výhrady k zákonu o poľovníctve má aj Agrárna komora Slovenska. "V novom zákone autor nezapracoval dôležité detaily, čo bude v konečnom dôsledku poškodzovať poľnohospodárov. V jednom paragrafe zákon priznáva, že zver spôsobuje škody na viniči, ovocí alebo ovocných drevinách. Nutné je ale doplniť skutočnosť, že spôsobuje obrovské škody aj na zelenine,“ uviedla predsedníčka komory Helena Patasiová. V ďalšom bode tohto paragrafu poľovný revír zodpovedá za škodu spôsobenú zverou, ktorej jarné kmeňové stavy sú o viac ako 10 % vyššie, ako sú normované kmeňové stavy. Toto obmedzenie nemyslí podľa RPPS napríklad na obrovské stáda diviakov z rôznych revírov, ktoré dokážu spôsobiť výrazné škody na poľnohospodárskej kultúre, preto je nutné ho vypustiť.“Pre poľnohospodárov je mimoriadne dôležité, aby s novým zákonom získali istotu, že škody spôsobené zverou nebudú musieť vymáhať na súde. Žiaľ, to zákon nerieši. Slovenský poľnohospodár sa po prijatí takto schváleného zákona bude musieť naďalej spoliehať na odškodnenie prostredníctvom zdĺhavých a finančne nákladných súdnych procesov, navyše s neistým koncom,“ uzavrela hovorkyňa SPPK Jana Holéciová.Radu poľnohospodárskych a potravinárskych samospráv SR tvorí päť najreprezentatívnejších organizácií v agropotravinárskom sektore Slovenska: Slovenská poľnohospodárska a potravinárska komora, Agrárna komora Slovenska, Potravinárska komora Slovenska, Zväz poľnohospodárskych družstiev a obchodných spoločností a Združenie vlastníkov pôdy a agropodnikateľov Slovenska.


EÚ pomôže utečencom v Turecku prostredníctvom platobných kariet

Ide o iniciatívu, ktorá je súčasťou marcovej dohody medzi EÚ a Tureckom.

BRUSEL. Európska únia začala v pondelok s realizáciou programu, v rámci ktorého bude poskytovať mesačné príspevky utečencom v Turecku prostredníctvom špeciálnych platobných kariet. Ide o iniciatívu, ktorá je súčasťou marcovej dohody medzi EÚ a Tureckom, zameranej na obmedzenie migračného toku do Európy. Agentúra Reuters pripomenula, že príspevky v rámci programu Sieť pre sociálne zabezpečenie v núdzi (ESSN) budú utečencom prichádzať ako kredit na elektronickej karte, pričom majú slúžiť na pokrytie nákladov na ubytovanie, stravovanie, školy pre deti a zdravotnú starostlivosť. Začiatkom tohto roka krajiny EÚ schválili poskytnutie troch miliárd eur na zlepšenie životných podmienok pre zhruba tri milióny utečencov žijúcich v Turecku. Väčšina z nich sú Sýrčania. "Dnes sme spustili najväčší humanitárny projekt, aký Európska únia doteraz podporovala. Poskytne základný príjem pre milión sýrskych utečencov," uviedol eurokomisár pre humanitárnu pomoc a krízový manažment Christos Stylianidis v rámci svojho pobytu v Turecku. Program ESSN sa bude vykonávať prostredníctvom Svetového potravinového programu (WFP) v spolupráci s Ankarou a tureckým Červeným polmesiacom. Turecký prezident Recep Tayyip Erdogan niekoľkokrát obvinil EÚ - naposledy počas vystúpenia na zasadnutí Valného zhromaždenia OSN -, že si neplní svoje finančné záväzky v rámci marcovej dohody. Európska komisia však spresnila, že len do konca júla sa celková finančná podpora EÚ pre utečencov v Turecku vyšplhala na sumu 2,15 miliardy eur.


Na Zem sa vracia prvá čínska vesmírna stanica, nevie sa kam, ani kedy spadne

PEKING. Čínska vesmírna stanica Tchein-kung 1, ktorá je od roku 2016 nefunkčná, sa počas nasledujúceho víkendu vráti na Zem. Zhruba 90 percent jej objemu zhorí pri prelete atmosférou, zvyšných desať percent dopadne na zem. Problém je, že nikto nevie, kam zvyšok vesmírnej stanice dopadne, a ani kedy to bude. Experti z amerického Národného úradu pre letectvo a vesmír (NASA) aj Európskej vesmírnej agentúry (ESA) Čínu obviňujú, že nad stanicou stratila kontrolu a príliš sa nestará o to, ako a kam dopadne. Podľa ESA môže nespálená časť čínskej vesmírnej stanice spadnúť prakticky kamkoľvek medzi 43 rovnobežkou severnej a 43 rovnobežkou južnej zemepisnej šírky. To znamená, že zasiahnuť môže juh Európy, Afriku, Čínu, Južnú Ameriku, Austráliu a väčšinu územia Spojených štátov. Mimo ohrozenia je len stredná a severná Európa vrátane Slovenska, Kanada a Rusko. Rovnaká neistota panuje aj v otázke, kedy zvyšok čínskej vesmírnej stanice dopadne na zemský povrch. ESA udáva časové rozmedzie medzi sobotou ráno a nedeľou večer, podľa čínskych vedcov to však môže byť aj ešte neskôr. Vedci upokojujú obyvateľov, že pravdepodobnosť, že by zvyšok vesmírnej stanice na niekoho spadol, je veľmi nízka, podľa expertov oslovených agentúrou AP je menšia ako jedna k biliónu. Stanica Tchein-kung 1, v preklade Vesmírny palác 1, bola vypustená na orbit v roku 2011 a bola prvou čínskou vesmírnou stanicou. Vystriedali sa na nej dve posádky, pričom tá druhá sa vrátila na Zem v roku 2013 a odvtedy bola stanica neobývaná. Čína s ňou stratila kontakt v roku 2016 a odvtedy jej obežná dráha postupne klesá stále nižšie k Zemi.


Maroko preruší diplomatické styky s Iránom, problémom je podpora separatistov

Maroku prekáža, že Teherán podporuje separatistické hnutie Front Polisario.

RABAT. Maroko preruší diplomatické vzťahy s Iránom v dôsledku podpory západosaharského separatistického hnutia Front Polisario zo strany Teheránu. Oznámil to v utorok marocký minister zahraničných vecí Násir Búríta. "Maroko sa rozhodlo prerušiť svoje diplomatické styky s Iránom. Marocký veľvyslanec v Teheráne bol odvolaný a iránskeho vyslanca sme požiadali, aby odišiel z Rabatu," povedal minister pre agentúru DPA. Dodal, že spojenec Iránu, radikálne libanonské šiitské hnutie Hizballáh, poskytuje logistickú podporu a výcvik hnutiu Front Polisario, ktorého cieľom je ukončiť marockú prítomnosť v Západnej Sahare. Maroko si nárokuje na toto sporné územie pri atlantickom pobreží severnej Afriky a z veľkej časti ho ovláda, pre čo však dosiaľ nezískalo medzinárodné uznanie, dopĺňa DPA.


Americký akciový trh klesol pre nové obavy z obchodnej vojny s Čínou

Trump spochybnil ďalšie rokovania s Pekingom.

NEW YORK. Americký akciový trh v piatok klesol pre obavy, že obchodná vojna USA s Čínou sa pravdepodobne zhoršuje. Index S&P 500 sa prepadol až o 1,3 percenta po tom, ako americký prezident Donald Trump povedal, že by bolo "dobre", ak by sa rokovanie o obchode s Čínou, ktoré má byť na budúci mesiac, neuskutočnilo. Neskôr S&P 500 túto stratu takmer vymazal, ale v záverečných minútach obchodovania opäť oslabil a deň ukončil poklesom o 0,7 percenta na úrovni 2 918,65 bodu. Priemyselný index Dow Jones oslabil o 0,3 percenta na 26 287,44 bodu a technologický Nasdaq si pohoršil o jedno percento na 7 959,14 bodu. Nálada investorov sa počas uplynulého týždňa prudko menila. Najprv nastalo znepokojenie, že Čína stupňuje obchodnú vojnu oslabením svojej meny. Nasledovala úľava, že pokles jüanu nebol prudší a potom opäť prišli obavy, že americkí a čínski predstavitelia sa možno na budúci mesiac ani nestretnú, aby o problémoch rokovali. Išlo o následok toho, že Trump pred týždňom pohrozil uvalením ďalších ciel na čínske tovary. "Naozaj nepredpokladáme skorý koniec tejto neistoty," povedal Sameer Samana z Wells Fargo Investment Institute. Okrem americko-čínskej obchodnej vojny poukázal na nadchádzajúce voľby v USA, blížiaci sa odchod Británie z EÚ a samostatnú obchodnú vojnu medzi Južnou Kóreou a Japonskom. Európske akciové trhy v závere týždňa tiež oslabili. Britský index FTSE 100 stratil 0,4 percenta, keďže ekonomika Veľkej Británie sa v druhom kvartáli zmenšila, pričom išlo o jej prvý pokles od roku 2012. Index nemeckej burzy DAX si odpísal 1,3 percenta a francúzsky akciový index CAC 40 si pohoršil o 1,1 percenta.


Vo Florencii došlo k explózii, policajt utrpel ťažké zranenia

K výbuchu došlo v momente, keď policajt zneškodňoval balíkovú bombu.

FLORENCIA. Ťažké zranenia utrpel v noci na nedeľu v historickom centre talianskeho mesta Florencia policajt pri explózii nálože umiestnenej pred kníhkupectvom. K výbuchu došlo v momente, keď policajt zneškodňoval balíkovú bombu, uviedli agentúry ANSA a ADN Kronos. Muža hospitalizovali so zranením rúk a tváre. V dôsledku výbuchu prišiel policajt o jedno oko a museli mu amputovať ruku. Náčelník polície Florencii Alberto Intini na tlačovej konferencii informoval, že pozornosť policajnej hliadky upútal balíček položený pred kníhkupectvom. Na miesto prišli okolo piatej hodiny ráno pyrotechnici, pričom pri narábaní s predmetom nastala explózia. Vyšetrovatelia predpokladajú, že čin má politický motív. V kníhkupectve, pred ktorým bola nálož umiestnená, sa totiž stretávajú priaznivci pravicovej organizácie CasaPound Italia (CPI). CPI je neonacistické hnutie, ktorého ideológiou je neofašizmus a ultranacionalizmus. Od roku 2003 sídli v obsadenom dome v Ríme. Jeho názov sa odvoláva na amerického spisovateľa Ezru Pounda, ktorý počas svojho pobytu v Taliansku v rokoch 1924-45 obdivoval a podporoval fašizmus. Hnutie má podľa vlastných údajov okolo štyritisíc až päťtisíc členov, ktorí si hovoria "fašisti tretieho tisícročia". CPI udržiava úzke väzby s pravicovými extrémistami v Európe.


Rakúšania ponúkli vojakov na pomoc s prílevom migrantov

Rakúsko sa ponúklo, že balkánskym a africkým krajinám pomôže s kontrolou prílevu migrantov.

RÍM. Rakúsko sa ponúklo, že poskytne balkánskym alebo severoafrickým štátom vojakov, aby im pomohli s kontrolou prílevu migrantov do Európy. Minister obrany Mario Kunasek a minister vnútra Herbert Kickl v utorok oznámili, že rakúski vojaci by mohli pomáhať na vonkajších hraniciach Únie cez bilaterálne dohody v "asistenčných misiách" alebo v rámci podpory Európskej agentúry pre pohraničnú a pobrežnú stráž (Frontex).Niekoľko stoviek vojakov momentálne pomáha rakúskej polícii s kontrolami na hraniciach so Slovinskom, Maďarskom a Talianskom. Podľa Kickla príslušníci ozbrojených síl pomáhajú polícii od roku 2016, pretože je vyťažená v dôsledku nedostatku kontroly na vonkajších hraniciach EÚ. "Chceme to robiť inak," vyjadril sa rakúsky minister vnútra.


Jupiter zrejme pohltil celú planétu. Má preto zvláštne jadro

BRATISLAVA. Stopy po gigantických zrážkach sú v Slnečnej sústave všade. Vznikol tak Mesiac, Venuša sa pre zrážku točí opačným smerom a Urán je prevrátený na stranu. Dávny náraz zrejme ovplyvnil aj planétu Jupiter. Keď plynný obor vznikal, pohltil zárodok inej planéty, naznačuje štúdia vo vedeckom časopise Nature. Obrovská zrážka by totiž mohla vysvetliť zvláštne jadro Jupitera. Astronómovia si dlho mysleli, že jadro najväčšej planéty Slnečnej sústavy je malé a má tvrdý povrch, okolo ktorého sa ďalším vývojom nahromadil plynný obal. Jadro Jupitera malo byť jasne oddelené od iných vrstiev. No pozorovania sondy Juno naznačujú čosi iné. Zdá sa, že jadro Jupitera je skôr zriedená hmota, v ktorej sú okrem skál zmiešané aj vodík či hélium. Znamenalo by to, že medzi jadrom a ďalšou vrstvou by nejestvovala jasná hranica. Navyše, na niektorých miestach môže jadro siahať až do polovice polomeru plynného obra. Jupiter takéto zvláštne jadro zrejme nemal vždy. Podľa novej štúdie doň pred 4,5 miliardami rokov mohol naraziť zárodok inej planéty, ktorý bol desaťnásobne hmotnejší ako Zem. Vedci vytvorili simulácie, podľa ktorých by sa dávne jadro Jupitera po čelnej zrážke rozlámalo. Postupne sa ale začalo opäť spájať s materiálom, ktorý ostal po zárodku druhej planéty. Do jadra prenikal aj plynný obal, až vznikla jeho dnešná zmiešaná podoba. Simulácie tiež ukázali, že pozostatok zrážky by v planéte pretrval až do dnešného dňa, čo by vysvetľovalo nové údaje zo sondy Juno. Podobné kolosálne zrážky v ranej Slnečnej sústave neboli výnimočné. Napríklad jadro Merkúra je nezvyčajne veľké a veľmi bohaté na železo. Vysvetlením by mohla byť taktiež zrážka so zárodkom planéty v raných dejinách sústavy, ktorá zničila veľkú časť vrchnej kôry Merkúra. DOI: 10.1038/s41586-019-1470-2


Vadala má blízko k vyšetrovateľom, podnikal so synom okresného prokurátora

Minúta po minúte

Maďarič na okraji

Stĺpček šéfredaktorky

Maďarič vracia úder

Text Jána Kuciaka

Väzby na prokuratúru

Fotka s Vadalom

Syn prokurátora bol vo firme, ktorú zavraždený novinár spojil s machináciami s DPH.

BRATISLAVA. Talianska mafia na Slovensku má nepriame väzby aj na prokuratúru, ktorá sa zaoberá práve jej prípadmi. Michalovský podnikateľ talianskeho pôvodu Antonino Vadala podnikal so synom okresného prokurátora v Trebišove. Pôsobili spolu vo firmách, ktoré boli podľa zavraždeného reportéra Aktuality.sk Jána Kuciaka, zapletené do machinácií s daňou z pridanej hodnoty (DPH). Okresná prokuratúra Trebišov pritom dozoruje viaceré prípady, v ktorých vystupujú Vadalovci. V roku 2015 dokonca táto prokuratúra podľa zistení denníka SME podala na Sebastiana Vadalu, brata Antonina, obžalobu za vydieranie. Vadala sa podľa prokuratúry vyhrážal trebišovskému farmárovi slovami „kto bude pracovať na mojom poli, tak mám zbraň, traktor podpálim a vodiča zastrelím“. Prokuratúra denníku SME v rámci pátrania po Vadalovcoch ešte v roku 2016 sprístupnila len časť obžaloby, kde meno prokurátora uvedené nie je. Krajská prokuratúra v Košiciach SME potvrdila, že prokurátor, ktorého syn podnikal s Vadalovcami, ich vyšetrovanie neriešil. Kuciak v nedokončenom článku, ktorý o polnoci z utorka na stredu vydali Aktuality.sk a ďalšie slovenské a zahraničné médiá, opisuje, ako mali firmy AV-Real a Genna pravdepodobne fiktívne obchodovať s tromi bytmi v bratislavskej Petržalke. Pôvodným vlastníkom bytov bol Talian Antonio Polombi, ktorý sa podľa Kuciaka dohodol s Vadalom, že prevody prebehnú bez reálnych platieb. „V roku 2011 sa však dali byty do pohybu – v priebehu niekoľkých mesiacov boli najskôr prevedené na spoločnosť Genna a následne na firmu AV-Real,“ opisuje Kuciak. V roku 2011 mala firma Genno dvoch majiteľov - Antonina Vadalu a Trebišovčana Františka Bicka ml. Konateľom bol Vadala. Firmu AV-Real v čase spornej transakcie vlastnil priamo Vadala ako fyzická osoba, neskôr v roku 2013 ju previedol na svoju firmu Terra Real, kde Bicko ml. v minulosti pôsobil. František Bicko ml. je synom Františka Bicka st., ktorý je okresným prokurátorom v Trebišove. Ich príbuzenský vzťah potvrdila v stredu podpredsedníčka parlamentu Lucia Ďuriš-Nicholsonová. Vyplýva však aj z verejných registrov, Bicko st. aj Bicko ml. si totiž uvádzajú ako trvalý pobyt rovnakú adresu v Trebišove. V minulosti bol Bicko st. dokonca vedúcim tamojšej prokuratúry, jeho námestníkom bol vtedy terajší šéf okresnej prokuratúry Miroslav Kohan. Bicko ml. okrem toho, že s Vadalom podnikal v spomínaných firmách, pracoval aj pre jeho holdingovú firmu Vadala Group. Vyplýva to z Bickovej vizitky, ktorú denníku SME v utorok doručil anonym. Na vizitke sa uvádza, že František Bicko je správcom vo Vadala Group. Telefónne číslo, ktoré je na vizitke uvedené, je momentálne vypnuté. Všetky tieto osoby totiž Kuciak v spolupráci s Českým centrom pre investigatívnu žurnalistiku prepojili s talianskou mafiou Ndrangheta, najsilnejšou zločineckou organizáciou na svete. Nicholsonová zároveň tvrdí, že prokurátor Bicko má zároveň blízky vzťah k neprávoplatne odsúdenému podvodníkovi Štefanovi Dučovi, ktorý je súdený za tunelovanie poľnohospodárskych dotácií. V poľnohospodárstve podnikajú aj Vadalcovi a poberajú dotácie z Poľnohospodárskej platobnej agentúry. Generálna prokuratúra reagovala, že informácie o Bickovi ml. a jeho podnikateľských aktivitách nemala. Hovorkyňa Andrea Predajňová vysvetlila, že majú informácie iba o majetku prokurátorov a ich manželky, resp. manželov. „Dôsledne vyhodnotíme a zanalyzujeme mediálne informácie o údajných aktivitách rodinných príslušníkov konkrétneho prokurátora, vrátane trestných vecí, ktoré dozoroval,“ dodala Predajňová.


V Nemecku evakuujú tisícky ľudí z centra saského mesta, našli leteckú bombu

Mesto poskytlo autobusy na prepravu ľudí.

HILDESHEIM. Tisícky ľudí v Hildesheime v nemeckej spolkovej krajine Sasko v stredu večer museli opustiť svoje príbytky. Okamžitú evakuáciu si totiž vynútil nález britskej leteckej bomby, ktorú pri stavebných prácach objavili popoludní v centre mesta s viac ako stotisíc obyvateľmi. Nebezpečný pozostatok z bojov druhej svetovej vojny by ešte v stredu mali zneškodniť pyrotechnici. Ako informovali zdroje miestnej radnice, evakuácia sa týka územia v okruhu asi kilometer od miesta nálezu, v ktorom je na trvalý pobyt prihlásených viac ako desaťtisíc občanov. Evakuovaných však môže byť napokon podstatne viac, pretože v inkriminovanej oblasti sa nachádzajú okrem iného aj hotely, kaviarne, firemné budovy či plaváreň. Stoja tam aj chrámy, ktoré sú súčasťou Svetového kultúrneho dedičstva. Hlavná železničná stanica je tesne za hranicami tejto oblasti. Bomba leží v nevýhodnej polohe na svahu na území medzi dvoma školami a jej zneškodnenie musí byť čo najrýchlejšie. Mesto poskytlo autobusy na prepravu ľudí na miesta, kde by mali počkať na zneškodnenie bomby, zriadilo špeciálnu telefonickú linku pre ľudí, ktorí by potrebovali pomoc pri evakuácii, a využíva internet na priebežné poskytovanie informácií o postupe evakuácie.


Odpadová spoločnosť vyzbierala 45 ton vianočných stromčekov

BRATISLAVA. Bratislavská mestská spoločnosť Odvoz a likvidácia odpadu (OLO) vyzbierala v hlavnom meste od 9. januára až doteraz 45 ton vianočných stromčekov. S ich bezplatným zberom pokračuje až do konca februára. Všetky vyzbierané vianočné stromčeky budú energeticky zhodnotené. Najčastejším problémom pri zbere a odvážaní stromčekov je podľa hovorkyne OLO Beaty Humeníkovej ich zlé umiestnenie, a to mimo určených miest. Stromčeky niekedy končia v blízkosti bytových domov či na chodníkoch, čo je však nesprávne. "V prípade bytových domov je potrebné ich ukladať ku kontajnerovému stojisku a v prípade rodinných domov ku zbernému hniezdu - najbližšiemu stojisku kontajnerov na triedený odpad," priblížila. Bratislavčania môžu priviezť stromček osobne a bezplatne ho odovzdať aj v zbernom dvore OLO na Starej Ivanskej ceste, ktorý je otvorený každý deň okrem nedele a sviatkov od 08.00 do 18.00.


Buď teraz zaberieme, alebo to zabalíme, tvrdí Gál o Moste

Padajúce preferencie Mosta-Híd sú daňou za súčasnú vládu, uviedol minister spravodlivosti.

BRATISLAVA. Koaličný Most-Híd dopláca nízkymi preferenciami na spoluprácu so stranou Smer-SD a Slovenskou národnou stranou (SNS). V strane sú však aj napriek tomu spokojní s tým, koľko sa im podarilo presadiť opatrení. Uviedol to minister spravodlivosti Gábor Gál (Most-Híd). Podľa šéfa rezortu spravodlivosti hovoria výsledky jasnou rečou. V ostatnom prieskume verejnej mienky, ktorý uskutočnila agentúra Focus, sa však Most-Híd ocitol pred bránami Národnej rady SR, volilo by ho iba 4,5 percenta opýtaných respondentov. Most chce pred parlamentnými voľbami otvoriť vlastnú kandidátku a ponúknuť miesta na nej aj menším regionálnym či menšinovým stranám, s ktorými bude ešte rokovať. "Je to daň za túto koalíciu, ktorá je veľmi rôznorodá. Na druhej strane výsledky hovoria samé za seba. Nikdy sa nám nepodarilo toľko vecí presadiť z nášho programu, ako v aktuálnom období," odpovedal Gál na otázku, či Most-Híd dopláca na zloženie súčasnej koalície. "Atmosféra v strane je taká, že buď zaberieme, alebo to môžeme zabaliť. Väčšina sa prikláňa k tej prvej možnosti a jednoducho musíme lepšie predať našu prácu, ktorá nie je zlá," priblížil Gál momentálnu situáciu v strane. Podľa šéfa rezortu spravodlivosti by niektorí ľudia, v rámci strany mali zvážiť svoje pokračovanie v politike, ktorí to však sú, nekonkretizoval. V prípade neúspechu strany avizoval svoj odchod do politického dôchodku napríklad jej predseda Béla Bugár (Most-Híd). Koaličný Most-Híd prednedávnom otvoril rokovania aj s regionálnymi stranami, ktorým je pripravený ponúknuť miesta na kandidátke. Podľa Gála rokovania stále trvajú, či sa však Most napokon dohodne napríklad so Stranou maďarskej komunity (SMK), nechcel predbiehať. "Rokovania pokračujú, treba počkať a uvidíme. My sme pripravení na spoluprácu, ale nemôže si niekto klásť personálne podmienky, kto má byť, alebo kto nemá byť v strane," uzavrel Gál.


Americký akciový trh posilnil, investori privítali ústupky voči čínskej Huawei

BRATISLAVA. Akciový trh v USA v pondelok rástol tretí deň v rade. Podporila ho správa, že USA odložili o ďalších 90 dní zákaz nákupu amerických produktov čínskou firmou Huawei. Investori rozhodnutie privítali ako náznak pokroku v obchodnom spore medzi dvoma najväčšími svetovými ekonomikami. Index S&P 500 posilnil o 1,2 percenta na 2 923,65 bodu, Dow Jones o jedno percento na 26 135,79 bodu a Nasdaq o 1,3 percenta na 8 002,81 bodu. Začiatkom tohto mesiaca administratíva prezidenta Donalda Trumpa oznámila plán rozšíriť už existujúce clá tak, aby im podliehal fakticky celý čínsky export do USA. Krok by zasiahol aj širokú škálu spotrebiteľských tovarov, ktoré boli od doterajších ciel oslobodené. Technologická firma Huawei sa dostala do centra obchodnej vojny v máji, kedy ju americká vláda zaradila na svoj čierny zoznam subjektov ohrozujúcich národnú bezpečnosť. Pre Huawei to znamenalo zákaz nakupovať technológie od amerických firiem bez predchádzajúceho súhlasu federálnej vlády. Obmedzenia Washington koncom júna zmiernil. USA však stále argumentujú, že čínska vláda by mohla produkty Huawei využiť na špionáž, čo spoločnosť dôrazne odmieta.


Objavili dvanástu jaskyňu, ktorá skrývala Zvitky od Mŕtveho mora

Zlodeji sa do jaskyne v lokalite Kumrán dostali skôr ako archeológovia.

KUMRÁN, BRATISLAVA. Beduínsky pastier Mohamed ed-Dib stratil koncom roka 1946 niekoľko svojich oviec. Keď sa ich snažil nájsť, natrafil na jaskyňu, ktorá skrývala staroveké zvitky. Aj keď príbeh prvého objavu má viacero verzií, postupne sa v okolí Mŕtveho mora podarilo objaviť ďalších desať jaskýň so zvitkami, ktoré dnes voláme Zvitky od Mŕtveho mora. Obsahujú napríklad rané kópie hebrejskej Biblie, astronomické dáta či spoločenské pravidlá. V archeologickej lokalite Kumrán sa teraz vedcom po 60. rokoch podarilo nájsť a preskúmať dvanástu jaskyňu, ktorá tiež kedysi slúžila ako úložisko Zvitkov od Mŕtveho mora. Namiesto zvitkov ale archeológovia našli v jaskyni dva železné krompáče, ktoré dokazujú, že jaskyňu už v minulosti niekto vykradol. V útrobách stien zostali po zvitkoch iba úložné nádoby, časti obalov či povraz, ktorý držal zvitky pohromade. "Je to najbližšie, ako sme sa za 60 rokov dostali k objavu nových Zvitkov od Mŕtveho mora. Doteraz sa myslelo, že ich skrývalo iba jedenásť jaskýň, ale niet pochýb, že toto je dvanásta," tvrdí v tlačovej správe Hebrejskej univerzity v Jeruzaleme vedúci exkavácie Oren Gutfeld. "Znamená to, že si nemôžeme byť istí, že pôvodné lokality jaskýň 1 až 11, ktoré sa na trh dostali cez beduínov, sú presné." Zvitky od Mŕtveho mora sú veľkým lákadlom aj pre zlodejov a obchodníkov zo starožitnosťami. Vedci ale dúfajú, že ďalšie výskumy na severe Judskej púšte pomôžu odhaliť viac útržkov a objasniť pôvod zvitkov a ich prepojenie na jednotlivé jaskyne. Autorov zvitkov zatiaľ nepoznáme. Jedna hypotéza napríklad tvrdí, že časť zvitkov napísali členovia sekty Esejcov, ktorí používali Kumrán ako kláštor.


Izrael zápasí s vysokými teplotami a lesnými požiarmi

Vysoké teploty dosahujú na toto ročné obdobie rekordnú výšku.

JERUZALEM. V mnohých lokalitách Izraela vypukli požiare, ktoré zachvátili rozsiahle plochy krovinatých a lesných porastov. Požiare súvisia s vysokými teplotami, ktoré dosahujú na toto ročné obdobie rekordnú výšku. Ako vo štvrtok informoval spravodajský portál Ynetnews, v Tel Avive a v meste Haifa na severe krajiny namerali vo štvrtok popoludní 40 stupňov Celzia. V juhoizraelskom meste Beerševa stúpla teplota na 44 stupňov Celzia, zatiaľ čo od Mŕtveho mora hlásili vo štvrtok popoludní teplotu 48 stupňov. Hasiči do boja s ohňom nasadili lietadlá i desiatky hasičských vozidiel. Vzhľadom na to, že na niektorých miestach sa požiar dostal do blízkosti obývaných oblastí, úrady v nich nariadili evakuáciu. Vzhľadom na vysoké teploty a lesné požiare úrady v Izraeli vyzvali ľudí, aby sa nezdržiavali mimo svojich príbytkov. Izraelské železnice varovali, že extrémne počasie môže spôsobiť oneskorenia a narušenia vlakovej dopravy v celom Izraeli. Očakáva sa, že vlna horúčav dosiahne svoj vrchol v piatok, keď sa 40-stupňové teploty očakávajú už od rána. Počas víkendu by teploty mali začať postupne klesať. Hasičský zbor podľa Ynetnews pripustil, že časť požiarov mohla vzniknúť aj zo zle uhasených táborákov počas stredajšieho sviatku Lag ba-omer, ktoré boli zapálené napriek zákazu vydanému hasičmi. Lag ba-omer je jedným z menších židovských sviatkov, ktorých slávenie nepramení z Tóry. Okrem pálenia vatier je preň typická aj streľba z luku a zvyčajne aj slávenie svadieb. V tento deň sa aj malým deťom z ultraortodoxných rodín prvýkrát strihajú vlasy a nechávajú sa im len typické pajesy okolo uší.


Stovky tisíc Rohingov v Mjanmarsku podľa OSN stále čelia hrozbe genocídy

Situácia Rohingov žijúcich v Jakchainskom štáte sa podľa správy naďalej zhoršuje.

RANGÚN. Moslimskí Rohingovia, ktorí aj naďalej zotrvávajú v mjanmarskom Jakchainskom štáte, čelia "vážnej hrozbe genocídy". V pondelok to vo svojej správe uviedla dokumentačná misia Rady OSN pre ľudské práva (UNHRC) v Mjanmarsku. Informovala o tom agentúra AFP. Dokumentačná misia v tejto súvislosti zdôraznila, že návrat miliónov Rohingov, ktorých z Mjanmarska vyhnala armáda, späť do vlasti, je za daných podmienok "nemožný". Až 600-tisíc Rohingov žijúcich v Jakchainskom štáte sa podľa správy nachádza v žalostnej situácií, ktorá sa naďalej zhoršuje. "Mjanmarsko má aj naďalej genocídne zámery a Rohingovia stále čelia vážnej hrozbe genocídy," varovali vo svojej správe experti OSN. Vyšetrovatelia z dokumentačnej misie označili ešte vlani v auguste operáciu mjanmarskej armády proti Rohingom z roku 2017 za "genocídu" s tým, že najvyšší predstavitelia mjanmarskej armády by mali byť v tejto súvislosti trestne stíhaní. Podľa expertov OSN mjanmarská armáda v Jakchainskom štáte spáchala zločiny proti ľudskosti vrátane vraždy, znásilnenia, mučenia, zotročenia, násilia voči deťom a vypálenia celých dedín. Experti zároveň skritizovali mjanmarskú politickú líderku Aun Schan Su Ťij za to, že neuplatnila svoju morálnu autoritu, aby zabránila páchaniu týchto zverstiev.


Slovensko vyhralo spor o ložisko mastenca, štát nemusí platiť vysoké odškodné

BRATISLAVA. Slovensko vyhralo medzinárodnú arbitráž o ložisko mastenca v Gemerskej Polome. Išlo o dlhodobý spor o 239,7 milióna eur proti spoločnostiam Eurogas a Belmont Resources. „Tribunál vo svojom rozhodnutí akceptoval jurisdikčné námietky, ktoré vzniesla Slovenská republika,“ informovalo Ministerstvo financií SR.Žalobcovia, spomínané spoločnosti Eurogas a Belmont Resources, tvrdili, že Slovenská republika im ložisko mastenca v Gemerskej Polome v roku 2005 neoprávnene odobralo. Okrem administratívnych a súdnych konaní, žalobcovia iniciovali aj medzinárodné investičné arbitrážne konanie. Okrem toho bolo obnovené aj konkurzné konanie voči spoločnosti Eurogas (I) v štáte Utah, do ktorého musela Slovenská republika vstúpiť. „Vnímali sme týchto žalobcov ako špekulatívnych, čo sa potvrdilo v priebehu konania,“ doplnilo ministerstvo.Zaujímavé bolo podľa ministerstva pozadie žalobcu Eurogas vedeného predsedom predstavenstva Wolfgangom Rauballom. V priebehu arbitráže sa totiž preukázalo, že pokiaľ pôvodná zahraničná americká spoločnosť Eurogas (I) sa dostala v roku 2004 do konkurzu, v roku 2005 bola založená spoločnosť s rovnakým menom Eurogas (II), pričom obe spoločnosti sa po ukončení konkurzu zdanlivo zlúčili. „Tribunál dospel k jednohlasnému záveru, že žalobca Eurogas (II) sa nelegálne snažil zlúčiť so spoločnosťou Eurogas (I). Keďže išlo o nelegálne zlúčenie, nemohli na žalobcu Eurogas (II) prejsť žiadne práva, ktoré by si mohol uplatňovať v tejto arbitráži,“ dodal rezort financií. Pokiaľ ide o žalobcu Belmont Resources, podľa ministerstva financií tribunál v pomere 2:1 uznal časovú limitáciu možnosti prejednať spor, ktorú zaviedla nová bilaterálna investičná dohoda medzi Slovenskou republikou a Kanadou z roku 2012. „Tribunál uznal, že spor vznikol v roku 2005, keď malo po prvýkrát dôjsť k aplikácii novely banského zákona ohľadom pridelenia predmetného dobývacieho priestoru inej spoločnosti,“ konštatovalo ministerstvo.Štatistika úspešnosti Slovenskej republiky v investičných arbitrážach sa po nedávnom rozhodnutí tribunálu Medzinárodného strediska pre riešenie sporov z investícií podľa ministerstva opäť zvýšila. „Držíme si výnimočné dobré skóre v sporoch so zahraničnými investormi. Naša krajina začína byť vďaka týmto výsledkom v zahraničí vnímaná ako silný štát. Rovnako tak vnímajú investori aj zahraničné inštitúcie aj naše ministerstvo,“ uzavrel rezort financií.


V minulosti ju kritizovala aj Cibulková. Šarapovová reaguje na slová súperiek

Ruská tenistka povedala, že kritika súperiek ju netrápi. Podstatné sú pre ňu víťazstvá.

STUTTGART. "Maria Šarapovová je podvodníčka a tie by už nikdy nemali hrať," okomentovala návrat ruskej tenistky Kanadanka Eugenie Bouchardová. Bývalá svetová jednotka je späť na kurtoch. V stredu vyhrala v Stuttgarte nad Taliankou Robertou Vinciovou 7:5, 6:3. A vo štvrtok vyradila v druhom kole krajanku Jekaterinu Makarovovú 7:5, 6:1. "Ísť znova na kurt bol ten najkrajší pocit na svete. Tie sekundy predtým, ako som vstúpila do arény... Je to pre mňa scéna, odkedy som bola mladé dievča. Na obnovenie tohto zážitku som teraz dlho čakala," vyhlásila Šarapovová. Ona je absolútne nesympatický človek. Arogantná, namyslená a chladná osoba. Keď vedľa nej sedím v šatni, ani sa len nepozdraví. Pätnásť mesiacov nehrala pre pozitívny dopingový nález na meldónium. Prišla o niekoľko sponzorov, v príjmoch stratila milióny, nehrala na olympiáde v Riu a stratila aj svoje umiestnenie vo svetovom rebríčku. Vlani po Australian Open bola Šarapovová šiestou hráčkou sveta. Mala istotu, že môže hrať na všetkých veľkých turnajoch. Po uplynutí trestu za doping nemá v rebríčku WTA ani bod. Takže je pred ňou 1290 tenistiek z celého sveta. Ak chce hrať Ruska na turnajoch, musí dostávať od organizátorov voľné karty. Inak by musela hrať na malých turnajoch kategórie ITF či Futures. Lenže Šarapovová je tenisová celebrita a organizátori veľkých turnajov ju pozývajú. Okrem Stuttgartu už má istú účasť napríklad aj v Madride a v Ríme. „Nie je to dobrý odkaz pre mládež. Dopujte a za to vás privítame s otvorenou náručou,“ kritizovala Bouchardová podľa BBC. „Lenže ja nedostávam divokú kartu na trofej. Musím predsa zvládnuť zápasy a vyhrať ich,“ reagovala Ruska. Súperkám sa to nepáči a kritizujú to. „Mala by začať odspodu, pretože sa vracia po dopingu a mala by si svoju pozíciu vybojovať,“ myslí si Caroline Wozniacka. „To nie je moja vec. Som tenistka a športovkyňa. Moja práca je ísť na kurt. Budú dni, keď sa mi bude dariť a budú dni, keď prehrám. Čo sa o mne píše, nesledujem,“ odvetila na kritiku Ruska. Naznačila, že šport je pre ňu len čisto pracovná záležitosť a o priateľstvá v tenise nestojí. "Výborných priateľov mám doma aj inde vo svete." Novinári v Stuttgarte sa jej pýtali aj na to, či už má náhradu za zakázanú látku meldónium. „Táto informácia ostane medzi mnou, WTA a lekárom, s ktorým teraz spolupracujem,“ odvetila tenistka. Šarapovovú mnohé hráčky nemajú v láske aj pre jej povahu. „Ona je absolútne nesympatický človek. Arogantná, namyslená a chladná osoba. Keď vedľa nej sedím v šatni, ani sa len nepozdraví,“ vravela Dominika Cibulková pre denník Šport pred rokom. Na okruh WTA sa však vrátila hráčka, ktorá sa môže dostať do top10. V prvom zápase zdolala súperku, ktorá je 34. na svete, nestratila pri tom ani set a nastrieľala jedenásť es. „Jej výkon bol na vysokej úrovni, ale treba povedať, že ju nevyradilo zranenie, takže celý čas mohla trénovať,“ hovorí Bouchardová. Keďže Šarapovová prišla o všetky body, nemá istotu toho, že bude hrať na grandslamovom Roland Garros. A k tomu jej nepomôže ani to, keby v Stuttgarte získala titul. „Ak bude treba, tak som ochotná hrať aj medzi juniorkami,“ povedala Ruska novinárom. Špekuluje sa, že aj od organizátorov v Paríži dostane voľnú kartu. „Držiteľov divokých kariet oznámime 16. mája v priamom prenose. Do tohto termínu sa Šarapovovou nebudeme zaoberať. Nechceme mať okolo toho prehnanú šou,“ povedal riaditeľ turnaja Bernard Giudicelli pre Tennis Actu. Kým účasť na Roland Garros Ruska nemá ako ovplyvniť, tretí grandslamový turnaj roka Wimbledon jej nemusí ujsť. Potrebuje však jeden výborný výsledok, aby sa v rebríčku dostala aspoň do prvej stovky. Teoreticky by jej na to stačil postup do finále v Madride alebo v Ríme.


Vyšetrovanie v prípade krádeže onkologických liekov ukončili

Polícia v prípade krádeže onkoliekov v Národnom onkologickom ústave obvinila deväť ľudí.

BRATISLAVA. Polícia už ukončila vyšetrovanie prípadu krádeže onkoliekov v Národnom onkologickom ústave (NOÚ) v Bratislave, v ktorom v decembri 2015 obvinila spolu deväť ľudí. TASR informoval bratislavský krajský policajný hovorca Michal Szeiff. "Vyšetrovanie v tomto prípade bolo dňa 30.1.2017 ukončené podaním návrhu na podanie obžaloby," povedal Szeiff pre TASR. Podľa medializovaných informácií z deviatich obvinených osôb boli šiesti zamestnancami NOÚ, z ústavu ich však prepustili. Kontrolu v NOÚ vykonal aj Úrad pre dohľad nad zdravotnou starostlivosťou (ÚDZS). Podľa jeho záverov NOÚ nepochybil pri poskytovaní zdravotnej starostlivosti a zdravie pacientov tam nikto nepoškodil. Kauza prepukla v decembri 2015. Mali byť do nej zapletení zamestnanci NOÚ a pracovníci farmafiriem. Podľa obvinení "kšeftovali" s liekmi, na čo mali upozorniť ich kolegovia. NOÚ odmietol, že by došlo k ohrozeniu pacientov.


Odborníci potvrdili ďalší podozrivý nález uhynutého dravca

BRATISLAVA. Odborníci z Ochrany dravcov na Slovensku potvrdili ďalší podozrivý nález uhynutého dravca - samičky sokola sťahovavého na hniezde. „Dňa 28.apríla som kontrolovala hniezdo sokola sťahovavého v blízkosti obce Tekovská Breznica. Cieľom bolo zistiť, či je lokalita obsadená párom, ktorý už mal v tomto období vychovávať mláďatá. Na hniezde som z diaľky zbadala jedinca chráneného živočícha – sokola sťahovavého, ktorý ležal nepohnute v hniezde, nereagoval. Toto správanie je neprirodzené, ostala som v šoku, pretože bolo zrejmé, že sokol je mŕtvy,“ informuje Lucia Deutschová z Ochrany dravcov na Slovensku. Deutschová kontaktovala políciu a Štátnu ochranu prírody. Aj za účasti veterinárneho lekára obhliadli miesto nálezu. Potvrdil sa nález uhynutej dospelej samice sokola sťahovavého v reprodukčnom veku. „Prítomní zástupcovia Štátnej ochrany uviedli, že v období na začiatku hniezdneho obdobia pozorovali na lokalite celý pár sokola sťahovavého, teda samca aj samicu a predpokladáme, že tento pár tu aj zahniezdil. Hniezdna lokalita je známa už niekoľko rokov. Pre cielené vyrušovanie pár nemal mladé, resp. odchoval iba malý počet mláďat. Veterinárny lekár prevzal uhynutú samicu na analýzu a zistenie prípadného cudzieho zavinenia úhynu. Do úvahy prichádza aj prirodzený dôvod, napríklad v dôsledku ochorenia, toto je však málo pravdepodobné. Príčinou mohla byť napríklad otrávená návnada, ktorú niekto umiestnil do okolia hniezda, podobne ako sa to potvrdilo minulý rok na východnom Slovensku. Páchateľom bol chovateľ holubov. Na základe známych prípadov látky používané v otrávených návnadách sú vysoko toxické a dokážu obeť usmrtiť okamžite,“ priblížila Deutschová. Sokol sťahovavý je zákonom chránený a jeho spoločenská hodnota je 5 530 eur. Ochrana dravcov na Slovensku podala trestné oznámenie pre podozrenie zo spáchania trestného činu porušovania ochrany živočíchov, kedy páchateľom hrozí odňatie slobody aj na niekoľko rokov. „Iba za niečo viac ako mesiac - od začiatku marca do polovice apríla 2018 - bolo odhalených neuveriteľných šesť prípadov a úhyn 59 chránených druhov, v celkovej spoločenskej hodnote 92 540 eur. V krajine sa objavili jedovaté návnady, nebezpečné i pre človeka či domáce zvieratá, aj preto sme spustili iniciatívu Všetci za dravce,“ uzavrela Deutschová, ktorá ďakuje Prezídiu Policajného zboru, miestnemu obvodnému oddeleniu polície a tiež Štátnej ochrane prírody SR – CHKO Štiavnické vrchy za profesionálny prístup, pomoc a spoluprácu v aktuálnom prípade.


Šéf ÚPN možno neskončí predčasne, parlament dostal pozmeňovací návrh

Tisíce ľudí žiadajú poslancov, aby novelu stiahli.

BRATISLAVA. Šéf Ústavu pamäti národa (ÚPN) Ondrej Krajňák možno nebude musieť skončiť vo funkcii 15. októbra 2017, teda skôr, ako mu uplynie funkčné obdobie. Hoci kritizovaná koaličná novela s tým počíta, plénum má na stole aj zmenu, ktorá toto opatrenie vypúšťa. Pozmeňujúci návrh predložila poslankyňa Národnej rady SR Edita Pfundtner z Mosta-Híd. Opozícia ho víta. Pozmeňovák Krajňákovi ale nezaručuje zotrvanie vo funkcii do konca jeho obdobia. Závisieť to má aj od toho, ako šéf správnej rady bude plniť svoje zákonné povinnosti. Po novom by si mala šéfa voliť aj odvolávať správna rada sama. Správna rada má deväť členov, päť z nich volí parlament, dvoch vláda a dvoch prezident. Pfundtner vo svojom návrhu určuje, kedy je možné odvolať člena správnej rady - ak bol právoplatne odsúdený za trestný čin, najmenej tri mesiace nevykonával svoju funkciu alebo ak boli zistené nedostatky pri výkone jeho funkcie či pri plnení jeho zákonných povinností. "Zistenie takýchto nedostatkov konštatuje dozorná rada väčšinou hlasov svojich členov a takto zistené nedostatky oznámi správnej rade, ako aj orgánu, ktorý člena správnej rady ustanovil do funkcie," uviedla Pfundtner. Možnosť odvolať člena správnej rady by teda malo byť podmienené konštatovaním dozornej rady. Poslankyňa chce tiež upraviť pravidlá zasadnutí správnej rady, aby sa nestávalo, že ju predseda svojvoľne nezvolá. Správna rada by podľa pozmeňováku musela zasadať podľa potreby, ale minimálne raz za dva mesiace. Predseda by zasadnutie musel zvolať, ak by o to požiadala aspoň tretina členov správnej rady. "Ak o zvolanie zasadnutia správnej rady požiada aspoň tretina jej členov, predseda správnej rady musí zvolať zasadnutie," píše sa v návrhu, kde Pfundtner tiež určuje, že takéto zasadnutie sa musí konať najneskôr do 15 dní odo dňa doručenia žiadosti o jeho zvolanie. Pozmeňovák tiež hovorí o povinnosti člena správnej rady konať nestranne a odborne. Zmeny majú podľa Pfundtner zefektívniť fungovanie správnej rady aj ÚPN. Svoj pozmeňovák má aj Erika Jurinová z OĽaNO. Opozícia chce zachovať súčasný stav vo fungovaní ÚPN. Koaličnú novelu považuje za účelovú, ktorej cieľom je zbaviť sa Krajňáka. Zároveň si myslí, že pôvodný návrh by ochromil ÚPN. Jurinová víta Pfundtnerovej pozmeňujúci návrh, ale samotnú právnu normu odmieta. Anton Hrnko zo SNS v rámci rozpravy k návrhu novely zákona vyhlásil, že súčasný zákon o pamäti národa je postavený tak, že šéf ÚPN je neodvolateľný. Hrnko sa tiež pýtal, čo robiť so šéfom ÚPN, ktorý "rozvráti inštitúciu, pretože sa tam s nikým neráči? Správna rada má deväť členov, s ôsmimi je v súboji. Dozorná rada má troch členov, a nie sú SNS-áci, ani jedna osoba ho nemá nejakým spôsobom v láske," argumentoval poslanec SNS. Správna aj dozorná rada sú tak podľa neho bezmocné. Naznačil "nekalé činnosti" súčasného šéfa ÚPN Ondreja Krajňáka, ktoré podľa Hrnka opozícia bráni. "Vy nepotrebujete pamäť národa, vy potrebujete selektívnu pamäť národa. Preto vám ľudia, ktorí vám to zabezpečujú, vyhovujú, preto ich bránite," dodal. S názorom poslanca Hrnka však nesúhlasili viacerí opoziční zákonodarcovia. Podľa Eriky Jurinovej (OĽaNO) sa ide teraz robiť úplná zmena fungovania ÚPN kvôli jednému človeku. Doplnila, že pokiaľ ide o to, aby sa našiel rozumný spôsob odvolávania šéfa ÚPN, tak tomu sa možno venovať. Ale nemožno podľa nej dať do zákona, že sa konkrétny človek odvolá. Výsledok hlasovania o právnej norme je otázny. S novelou mal problém napríklad aj poslanec Mosta-Híd Peter Kresák. "Neviem si predstaviť, že by som mohol hlasovať za zákon, ktorým by sa ex lege rušila funkcia konkrétnej osoby," uviedol na minulotýždňovom rokovaní ústavnoprávneho výboru. Viac ako 7500 ľudí vyzýva poslancov parlamentu, aby novelu stiahli. Podpisy v stredu odovzdali predstavitelia občianskej iniciatívy Pamätaj v parlamente. "Prišli sme odovzdať podpisy ľudí, zväčša mladých ľudí, ktorí vyzývajú poslancov NRSR, špeciálne poslancov vládnej koalície, aby novelu zákona o Ústave pamäti národa (ÚPN) stiahla," vysvetlil Juraj Šeliga z iniciatívy. Signatári žiadajú odbornú diskusiu a odmietajú, aby sa účelovou zmenou zákona riešila personálna otázka v ÚPN. "Personálny problém sa nerieši novelou ušitou horúcou ihlou a na mieru. Ak naozaj ide o ÚPN, tak je tu stále priestor, aby sa začala široká odborná diskusia," doplnil. Hlasovanie o novele bude podľa Šeligu aj o tom, či poslanci počúvajú hlas mladých ľudí. "V dobe, keď narastá extrémizmus, je tu skupina mladých ľudí, ktorá volá po odbornej diskusii, po tom, aby tu bola inštitúcia, ktorá neprekrúca dejiny. Aj to je cesta, ako bojovať proti extrémizmu," vyhlásil. Právnu normu predložila do parlamentu koalícia. Chce ňou dosiahnuť, aby súčasný šéf ústavu Ondrej Krajňák skončil v tejto funkcii 15. októbra 2017. Teda skôr, ako mu uplynie funkčné obdobie. Po novom má byť štatutárom ÚPN správna rada ako kolektívny orgán, nielen samotný jej predseda. Podľa predkladateľov bude nový model riadenia efektívnejší a transparentný. Kresťanskí demokrati tiež vyzývajú poslancov a osobitne poslancov Mosta-Híd, aby novelu nepodporili. "Veríme, že všetci poslanci sa budú správať zodpovedne a zachovajú ústav, ktorý sa stará o odkrývanie právd našej minulosti," povedal europoslanec za KDH Ivan Štefanec. Podľa Štefanca má novela iba pomôcť bývalému českému ministrovi financií Andrejovi Babišovi, ktorý so svojím hnutím ANO kandiduje v jesenných parlamentých voľbách. Opozícia, ÚPN aj verejnosť považujú novelu za účelovú a od začiatku ju kritizujú. Poslankyňa Mosta-Híd Edita Pfundtner, ktorá bola spolupredkladateľkou, svoj podpis z novely stiahla.


OČAMI LUCIE MOLNÁR SATINSKEJVinš

Pred Vianocami sa deje akosi viac dobra. Vo Františkánskom kostole zmiznú všetky lístočky s prianiami núdznych, len sa tak po nich zapráši, a vďaka dobrodincom sa premenia na darčeky. Keď pred naším domom vidím na ulici ležať v mraze muža a ponáhľam sa mu pomôcť, zistím, že okoloidúci, skupinka mladých, už zavolali sanitku, muža dali do stabilizovanej polohy a pod hlavu mu podložili ruksak. Predajkyňu Nota Bene oproti cintorínu ľudia deň pred Štedrým dňom obdarúvajú finančne aj vecne, no najmä milými slovami, stiskom rúk i objatiami. Vinšujem nám Bratislavčankám a Bratislavčanom, nech nám táto dobrota a všímavosť k druhým zostane po celý nový rok. Nech nezmizne s opicou po Silvestri. Kvalita nášho mesta sa nemusí merať len úspechom medzinárodných podujatí či (kilo)metrami opravených ciest, ale aj tým, ako sa správame k druhým. Som hrdá na všetkých, ktorí pomáhajú na Vianoce aj po nich i po celý rok!


Modriča vyšetrujú pre krivú výpoveď v procese s Mamičom

V prípade priznania viny hrozí chorvátskemu futbalistovi pobyt za mrežami v dĺžke od šiestich mesiacov až do piatich rokov.

ZÁHREB. Chorvátskeho futbalistu v službách Realu Madrid Luku Modriča začali vyšetrovať pre krivú výpoveď v súdnom procese s bývalým riaditeľom Dinama Záhreb Zdravkom Mamičom. Úrady obvinili funkcionára chorvátskeho klubu z daňových únikov a sprenevery, spolu s jeho bratom Zoranom a dvoma ďalšími osobami spreneverili v roku 2008 12 miliónov eur z klubovej pokladnice, okrem toho nezaplatili na daniach 1,6 milióna eur. Celkovo spreneverili pri hráčskych prestupoch viac ako 19 miliónov eur. Ako svedok vypovedal v kauze tiež Modrič. Pred súdom vysvetľoval finančné detaily dohody s Mamičom. Podľa jeho slov mal dohodu o zaplatení polovice prestupovej čiastky pri jeho odchode v roku 2008 z Dinama Záhreb do Tottenhamu Hotspur. Modrič napokon zmenil detaily svojho pôvodného vyhlásenia, z tohto dôvodu začali chorvátskeho reprezentanta vyšetrovať. V prípade priznania viny mu hrozí pobyt za mrežami v dĺžke od šiestich mesiacov až do piatich rokov. Informovala agentúra DPA


Amazing Out There: Ocenili výnimočné fotografie prírody

Osamotený medveď uprostred ľadovej pláne. To je víťaz fotosúťaže portálu The Weather Channel.

Do súťaže prihlásili amatérski aj profesionálni fotografi celkovo 66-tisíc záberov s témami počasie, príroda a dobrodružstvo. Hlavná cena je dotovaná sumou 15-tisíc dolárov. Víťaz Greg Gulbransen z Long Islandu v New Yorku svoj záber pomenoval "Oheň na ľade." Vznikol v kanadskej Manitobe, kam prišiel do Hudsonovho zálivu sledovať putovanie ľadových medveďov. V ten deň bol silný mráz, nad vodou sa vytvoril opar a keď sa na poludnie objavilo slnko, jeho lúče dali celej panoráme výnimočnú atmosféru. Celé to trvalo možno dvadsať minút. "Vravel som si: ´Dúfam že mi do takéhoto záberu vojde medveď´ a podarilo sa.  Bola neskutočná zima, vôbec som si necítil končeky prstov a len som sa modlil, aby mi v takom mraze vydržala batéria," popísal Gulbransen okolnosti vzniku fotografie. Na druhom mieste skončila fotografia Dalea Johnsona. Počas návštevy v jaskyni Jomblang v Indonézii malo len zopár ľudí v jeho skupine odvahu vyliezť na jednu zo skál vo vnútri po šmykľavých kameňoch.  Záber preto považuje aj za "najťažšiu selfie, akú som si kedy spravil." Fotoaparát mal na statíve a ovládal ho bezdrôtovo na diaľku. Druhá cena je dotovaná sumou 5-tisíc dolárov Tretie miesto patrí lovcovi búrok z Nebrasky. Derek Burdney sa niekoľkokrát ročne spolu s priateľmi vydáva na fotografický lov meteorologických úkazov. Záber, ktorý nazval "Prírodná zúrivosť" vznikol v Texase. Tretia cena je dotovaná sumou 2 a pol tisíc dolárov. V nasledujúcej galérii sú ďalšie fotografie, ktoré porota súťaže hodnotila Víťazné fotografie vyberala porota z finálového výberu, v ktorom sa objavilo celkovo 64 mimoriadnych záberov.


Islamský štát sa prihlásil k výbuchu bomby v aute v Bagdade s 59 obeťami

BAGDAD. Počet obetí štvrtkového výbuchu bomby v aute v prevažne šiitskej štvrti irackej metropoly Bagdad vzrástol na 59 mŕtvych a 66 zranených. K zodpovednosti za útok sa prihlásila sunnitská extrémistická organizácia Islamský štát (IS). Vo vyhlásení zverejnenom v piatok ráno IS uviedol, že jeho bojovníci odpálili auto zaparkované medzi zhromaždenými "odpadlíkmi" v piatom policajnom obvode v južnej časti Bagdadu. A poskytol aj ďalšie podrobnosti. Pod podmienkou anonymity o tom informovali irackí predstavitelia, ktorí nemali oprávnenie hovoriť s médiami. V Bagdade dochádza takmer každý deň k bombovým útokom Islamského štátu, ktorý sa snaží odvrátiť pozornosť od frontových línií na severe a západe krajiny, z ktorých je nútený ustupovať. Iracké sily podporované Spojenými štátmi sa momentálne usilujú militantov z IS vytlačiť z ich kľúčovej bašty - mesta Mósul na severe krajiny.


Pakistanská vláda zložila prísahu. Jadroví susedia si nemôžu dovoliť dobrodružstvo

Pakistan aj susediaca India sú jadrovými veľmocami.

ISLAMABAD. Nový pakistanský 21-členný vládny kabinet zložil v pondelok prísahu. Stalo sa tak deň po tom, ako sa premiér Imrán Chán zaviazal znížiť vládne výdavky a skoncovať s korupciou. Šestnásť federálnych ministrov zložilo v Islamabade prísahu do rúk prezidenta Mamnúna Husajna. Premiér tiež uviedol do funkcie päť vládnych poradcov. Minister zahraničných vecí Šáh Mahmúd Kurajší po slávnostnom akte vyhlásil, že osloví svojich partnerov v regióne a zameria sa na najdôležitejšie otázky, ktoré sú v záujme Pakistanu. "Pakistan potrebuje pokojný a stabilizovaný Afganistan, je to v záujme Pakistanu," uviedol. Pripomenul, že susedné krajiny India a Pakistan sú jadrovými veľmocami a nemôžu si dovoliť žiadne dobrodružstvo. Máme dlhodobé, zložité problémy a nemáme inú možnosť, ako začať dialóg," dodal šéf pakistanskej diplomacie a uvítal, že indický premiér Naréndra Módí vyjadril v blahoprajnom liste Chánovi túžbu po rozhovoroch. Chán, ktorý je bývalou kriketovou hviezdou, zložil v sobotu prísahu ako nový premiér Pakistanu po víťazstve svojej strany v júlových voľbách. O deň skôr ho poslanci pakistanského parlamentu potvrdili vo funkcii premiéra. Na tento post ho nominovalo jeho Pakistanské hnutie za spravodlivosť (PTI), ktoré v parlamente nemá väčšinu, a tak muselo vytvoriť koaličnú vládu.


Na nemeckej diaľnici zhorelo sedemnásť ton čokolády

BERLÍN. Sedemnásť ton čokolády zhorelo v pondelok na diaľnici na severe Nemecka po tom, čo kamión, ktorý ju viezol, zo zatiaľ neznámych príčin zachvátil požiar. Z dôvodu požiaru, ktorý zničil aj časť bariéry oddeľujúcej diaľnicu od okolia, musela polícia načas zastaviť dopravu na diaľnici A14 pri meste Grabow, medzi Berlínom a Hamburgom. Šoférovi kamiónu sa podarilo pred plameňmi utiecť. Príčinu požiaru vyšetrujú, škoda je podľa polície vo výške státisícov eur.


Za dvadsaťpäť rokov som nič také nezažil, vraví tréner Tímu Európy

Zápas proti Česku v predĺžení rozhodol Leon Draisaitl.

TORONTO. Pred turnajom im takmer nikto neveril, experti ich označili za najväčších outsiderov turnaja. Hráči európskeho výberu sa však spoznali, zosúladili a prekvapili. Výsledok je zrejmý – po výhrach nad Američanmi a Čechmi majú na konte štyri body. „Tento tím má za sebou tri historické dni. Pred turnajom sme mali podľa bookmakerov v Las Vegas kurz 33:1. Naši hráči to však nebrali ako prekážku. Verili, že môžu niečo dosiahnuť a teraz sa im to podarilo. V krátkom čase sa dali dokopy a tvoria súdržnú skupinu," uviedol po víťazstve nad Českom (3:2 pp) tréner Tímu Európy Ralph Krueger. "Za 25 rokov trénerskej praxe som nezažil situáciu, aby sa za taký krátky čas zomkli a hrali jeden za druhého. Ešte sme neskončili,“ hovoril po víťazstve nad Českom (3:2 pp) tréner Ralph Krueger. Hráči Tímu Európy boli v súboji s Čechmi aktívnejší, vypracovali si viac gólových šancí. O víťazstve rozhodol v predĺžení z úniku Nemec Leon Draisaitl. „Na deväťdesiat percent som si bol istý, že strelí gól. Momentálne sa mu darí a je takmer nezastaviteľný. Verím, že mu to ešte vydrží,“ pochválil dvadsaťročného spoluhráča kapitán Anže Kopitar, ktorý bol najvyťaženejším útočníkom mužstva (23:53). Odpisovaný výber vedie skupinu. Stačí, ak Kanada v utorok zdolá USA a Tím Európy postúpi do semifinále. „Ako mužstvo sme získali sebavedomie. Nálada v kabíne je skvelá, ale dobre vieme, že ani dva zvládnuté zápasy nám ešte nič negarantujú,“ tlmil nadšenie slovenský útočník Marián Hossa. Pre trenčianskeho odchovanca môže nastať zaujímavá situácia. V piatok sa začne tréningový kemp Chicaga a v prípade postupu európskeho výberu nestihne začiatok. Semifinále Svetového pohára sa totiž odohrá v rovnaký deň. „Pred sezónou je to výborný tréningový kemp, na Svetovom pohári hrajú len najlepší hokejisti na svete. Je rozdiel hrať proti mužstvám, ktoré skúšajú nových hráčov,“ uviedol tridsaťsedemročný krídelník. Európania ukázali silu a že nie sú len do počtu. V stredu však nastúpia proti najväčšiemu favoritovi turnaja – domácej Kanade. Čo môže na tohto súpera platiť? „Nevychádzajú nám presilovky, no zatiaľ sme to ani nepotrebovali. Proti Kanaďanom však musíme zlepšiť náš výkon a verím, že pridáme aj presilovkové góly. Každým zápasom sa zlepšujeme, chceme v tom pokračovať,“ dodal kouč Krueger.


Daňo zostává v zámorí. Podpísal zmluvu s Columbusom

BRATISLAVA. Slovenský hokejový útočník Marko Daňo naďalej zostáva v zámorí. S klubom NHL Columbus Blue Jackets podpísal dvojcestný kontrakt na jednu sezónu. Rodák z rakúskeho Eisenstadtu sa vracia do známeho prostredia, pretože organizácia Columbusu ho v roku 2013 draftovala v prvom kole z 27. miesta a dala mu príležitosť debutovať na profiligových klziskách. Informáciu priniesol oficiálny web klubu. Podľa portálu nhlnumbers.com ide o dvojcestnú zmluvu na 800-tisíc dolárov, ktorá zaťaží platový strop Columbusu iba 0,98 percentami. Dvadsaťštyriročný ofenzívny univerzál má za sebou turbulentnú sezónu 2018/19, v ktorej najskôr nedostal priestor v kanadskom Winnipegu Jets. Následne sa dohodol na spolupráci s Coloradom Avalanche, ale po ôsmich zápasoch bez bodového zisku v klube skončil a putoval späť do Winnipegu. V nabitom kádri sa mu však neušlo miesto a nastupoval výlučne na farme v AHL za Manitobu Moose. V 51 štartoch nazbieral 30 bodov (12+18) a v máji sa predstavil na domácich MS. Daňo koncom júna nedostal kvalifikačnú ponuku od Winnipegu a stal sa neobmedzeným voľným hráčom. Odchovanec Dukly Trenčín nastupuje v Severnej Amerike od ročníka 2013/14, v NHL odohral zatiaľ 138 zápasov za Columbus, Chicago, Winnipeg a Colorado. Najviac sa mu darilo v sezóne 2014/15 práve v Columbuse, kde v 35 vystúpeniach nazbieral 21 bodov.


Štart čínskej nosnej rakety sa skončil neúspechom

Počas letu rakety sa vyskytla anomália, príčiny chcú vyšetriť.

PEKING. Nedeľný štart novej čínskej rakety Čchang Čeng-5 sa skončil neúspechom. Superťažká nosná raketa viezla na palube dosiaľ najväčšiu čínsku družicu, uviedli vládne zdroje, ktoré cituje agentúra Reuters. S rovnakým typom rakety sa počítalo aj pri vynáške najnovšej čínskej sondy na Mesiac. Misia sa mala uskutočniť tento rok, pričom sonda mala priviezť mesačné vzorky. Bezprostredne nebolo známe, či neúspech ovplyvní termín misie. "Počas letu rakety sa vyskytla anomália. Príčiny budú prešetrené," napísala tamojšia agentúra Sinchua bez ďalšieho rozvedenia. Raketa Čchang Čeng-5 vyštartovala z juhočínskej ostrovnej provincie Chaj-nan. Čínsky prezident Si Ťin-pching kladie na vesmírny program veľký dôraz s tým, že sa tak posilňuje národná bezpečnosť a obrana. Peking pritom zdôrazňuje, že ide o výlučne mierové využitie kozmických technológií. Koncom roku 2013 pristálo na Mesiaci čínske robotické zariadenie Jü-tchu, postihli ho však vážne technické komplikácie. Čína sa tiež pripravuje na vyslanie človeka na Mesiac. V roku 2003 sa Čína stala treťou krajinou sveta - po bývalom Sovietskom zväze a USA -, ktorá vlastnou raketou dopravila človeka do vesmíru.


Monako zmazalo dvojgólové manko a vyradilo Manchester City

Francúzsky klub postúpil do štvrťfinále Ligy majstrov, hoci v prvom zápase v Manchesteri prehral 3:5.

BRATISLAVA. Atlético Madrid a AS Monako v stredu skompletizovali zoznam štvrťfinalistov futbalovej Ligy majstrov 2016/2017. Španielsky klub si v domácej odvete osemfinále proti Bayeru Leverkusen v pohode postrážil náskok 4:2 z Nemecka. Zrodila sa bezgólová remíza. Zástupca najvyššej francúzskej súťaže za necelú polhodinu zmazal proti Manchestru City manko 3:5 z Britských ostrovov, keď viedol 2:0 a pohárová matematika priebežne bola už v jeho prospech. Hostia však preklopili misky váh na svoju stranu necelých dvadsať minút pred koncom, ale len dočasne. Monačania dokázali kontrovať na postačujúcich 3:1 a už si ubránili úspech. Atlético Madrid je obhajcom finálovej účasti. Madridčania pred vlastnými fanúšikmi ťahajú sériu už ôsmich zápasov bez prehry v konfrontáciách s nemeckými mužstvami. Zatiaľ naposledy doma podľahli súperovi z predmetnej krajiny v sezóne 1996/1997, keď nestačili na Borussiu Dortmund (0:1). Najväčším úspechom Leverkusenu v Lige majstrov je prienik do glasgowského finále v roku 2002, v ktorom Bayer podľahol Realu Madrid 1:2. Odkedy sa hrá táto súťaž v aktuálnom formáte (sezóna 2003/2004), hráči Leverkusenu ani v jednom z piatich prípadov neprešli cez osemfinále. Oba tímy sa stretli v rovnakom štádiu aj pred dvomi rokmi. Aj vtedy sa z postupu do štvrťfinále radovali hráči španielskeho klubu - každý tím využil domáce prostredie na triumf 1:0 a Madridčanov v odvete na Štadióne Vicenteho Calderóna posunul ďalej až rozstrel zo značky pokutového kopu. Teraz boli zverenci Diega Simeoneho suverénnejší. Finalista edície 2003/2004 Monako pripomenulo osemfinále spred dvoch rokov, keď vyradilo iného anglického protivníka Arsenal Londýn (3:1 vonku, 0:2 doma). Zverenci Leonarda Jardima v stredu otvorili skóre už v ôsmej minúte zásluhou vychyteného ešte len osemnásťročného Kyliana Mbappého. V 29. minúte sa k nemu pridal brazílsky obranca Fabinho. Manhcester City bol po zmene strán značne nebezpečnejší, ale hostia spálili viacero solídnych príležitostí. Efektivita pokrivkávala najmä u Sergia Agüera. Presadil sa až Leroy Sané, ktorý v 71. minúte pohodlne poslal do siete vyrazenú loptu po strele Raheema Sterlinga. V 77. minúte však na to hlavičkou po priamom kope odpovedal Tiemoué Bakayoko - 3:1. Manchester City zatiaľ bol medzi najlepšou osmičkou starého kontinentu len raz - a to v predchádzajúcom ročníku. Koučovi Pepovi Guardiolovi znevyšiel jubilejný 100. duel na lavičke v Lige majstrov, kapitánovi Davidovi Silvovi okrúhle 50. vystúpenie v bojoch o trofej LM. AS Monako (Fr.) - Manchester City (Angl.) 3:1 (2:0) /prvý zápas 3:5, do štvrťfinále postúpilo Monako/ Góly: 8. Mbappé, 29. Fabinho, 77. T. Bakayoko - 71. L. Sané ŽK: 59. T. Bakayoko, 89. Germain, 90.+ Lemar - 11. Sagna, 58. De Bruyne, 75. Sterling, rozhodoval: Gianluca Rocchi (Tal.) Monako: Subašič - D. Sidibé, Raggi (70. A. Touré), Jemerson, Mendy - Fabinho, T. Bakayoko, Lemar - B. Silva, Germain (90.+ Dirar), Mbappé (81. Joao Moutinho) Manchester City: Caballero - Sagna, J. Stones, A. Kolarov, Clichy (84. Iheanacho) - L. Sané, Fernandinho, David Silva - De Bruyne, S. Agüero, Sterling Atlético Madrid (Šp.) - Bayer Leverkusen (Nem.) 0:0 /prvý zápas 4:2, do štvrťfinále postúpilo Atlético/ ŽK: 66. José María Gimenéz, 89. Gaitán - 64. Jedvaj, 71. Baumgartlinger, rozhodoval: Sergej Karasiov (Rus.) Atlético: Oblak - Vrsaljko, J. M. Gimenéz, Godín, Lucas Hernández - Partey, Koke - Saúl Ňígúez, Carrasco (71. Savič) - Ángel Correa (65. Gaitán), Griezmann Leverkusen: Leno - Hilbert, Jedvaj, Dragovič, Wendell - Baumgartlinger, Kampl - Bellarabi, Brandt (78. Bailey) - Volland (88. Aranguíz) - Hernández (81. Mehmedi) Bayern Mníchov (Nem.) Real Madrid (Šp.) Borussia Dortmund (Nem.) FC Barcelona (Šp.) Juventus Turín (Tal.) Leicester City (Angl.) Atlético Madrid (Šp.) AS Monako (Fr.) Pozn.: Žreb štvrťfinále bude v piatok 17. marca o 12.00 h SEČ v sídle Európskej futbalovej únie (UEFA) vo švajčiarskom Nyone.  Žiadne z mužstiev nebude nasadené, stretnúť sa môžu aj tímy z rovnakej krajiny. Prvé zápasy odohrajú 11. a 12. apríla, odvety 18. a 19. apríla.


Utečenci, ktorí prišli do Nemecka, sa dobre integrujú na trhu práce

Väčšina z utečencov majú pracovné miesto so sociálnym zabezpečením.

NORIMBERG. Utečenci v Nemecku sa dobre integrovali na trhu práce, uviedol spolkový úrad práce. Vyše 300.000 utečencov z Pakistanu, Nigérie, Iránu, Eritrey, Afganistanu, Iraku, Somálska a Sýrie bolo v máji tohto roka zamestnaných v Nemecku, uviedol spolkový úrad práce. To bolo o 103.000 viac než roku 2017. Šéf úradu práce Detlef Scheele označil integráciu za dobrú. Väčšina z utečencov, ktorí majú zamestnanie, okolo 238.000, majú pracovné miesto so sociálnym zabezpečením. "Tieto čísla sú dobré, ak zoberieme do úvahy, že títo ľudia prichádzajú z humanitárnych dôvodov, nie za prácou," uviedol Scheele. Spolkový úrad práce registroval v júli 482.000 utečencov ako uchádzačov o zamestnanie, pričom toto číslo zahŕňa aj tých, ktorí dokončujú integráciu a jazykový kurz. Okolo 187.000 utečencov bolo v júli registrovaných ako nezamestnaných, toto číslo zostáva relatívne konštantné.


Vytvorenie Úradu európskeho prokurátora podporilo 20 štátov

Pôsobiť bude vo všetkých štátoch, ktoré ho schválili. Slovensko je medzi nimi.

BRUSEL. Vytvorenie Úradu európskeho prokurátora podporilo počas stretnutia zástupcov ministerstiev spravodlivosti a vnútra 20 z 28 členských štátov Európskej únie. Úrad bude sídliť v Luxembursku. Hlavný prokurátor bude môcť riešiť podvody spojené s eurofondami, dotáciami či daňami. Podľa zástupcov Európskej únie dochádza pre spomínané podvody k ročnej strate približne 500 miliónov eur. Plány však musí odsúhlasiť Európsky parlament. Založenie úradu nepodporujú všetky členské štáty, a tak vznikne v režime posilnenej spolupráce. To znamená, že bude mať pôsobnosť len v tých štátoch, ktoré ho schvália. "Rada Európskej únie pravdepodobne schváli návrh na zriadenie úradu európskeho prokurátora. Po štyroch rokoch rokovaní sme blízko k tomuto momentu. Po zriadení úradu budeme mať dva až tri roky na prípravu úplného fungovania úradu. Je to veľký krok v boji proti korupcii a podvodom," uviedla predtým eurokomisárka pre spravodlivosť, spotrebiteľov a rodovú rovnosť Věra Jourová. Ministri spravodlivosti členských štátov budú vo štvrtok diskutovať o smernici na boj proti praniu špinavých peňazí, ochrane osobných údajov pri ich spracovaní inštitúciami EÚ a pravidlách firemných bankrotov. Popoludní sa k nim pridajú aj ministri vnútra, aby prebrali ochranu detských migrantov a trestnú justíciu v kybernetickom priestore. Slovensko na tomto zasadnutí Rady EÚ zastupujú ministerka spravodlivosti Lucia Žitňanská a minister vnútra Robert Kaliňák.


Mal to byť trhák prvého kola. Williamsová Šarapovovú zničila

Muži

Ženy

Kužmová vypadla

Čepelová vypadla

NEW YORK. Šláger 1. kola ženskej dvojhry na tenisovom grandslame US Open mal jednoznačný priebeh. Domáca Američanka Serena Williamsová v dueli dvoch bývalých svetových jednotiek deklasovala Rusku Mariu Šarapovovú 6:1, 6:1 a upravila vzájomnú bilanciu na 20:2. Mladšia zo sestier Williamsových má vo Flushning Meadows ďalšiu šancu získať 24. singlový titul z podujatí veľkej štvorky a vyrovnať absolútny rekord Austrálčanky Margaret Courtovej. Serena Williamsová so Šarapovovou hrali trikrát proti sebe v grandslamovom finále, no na US Open sa vo vzájomnom súboji ešte nestretli. Američanka bola na štadióne Arthura Ashea od začiatku zápasu lepšia, hrala agresívne, tlačila súperku do defenzívy. K skvelému podaniu pridala aj kvalitné returny a potvrdila úlohu favoritky. "Pri pohľade na žreb mi nebolo všetko jedno. Maria je päťnásobná grandslamová šampiónka, ťažšiu súperku na úvod som si ani nevedela predstaviť. Ďakujem fanúšikom zo srdca za veľkú podporu," povedala v prvom pozápasovom rozhovore. Za kľúčový moment označila štvrtý gem druhého setu, v ktorom odvrátila dva brejkbaly. "Za stavu 15:40 mi vyšiel super víťazný bekhend. Bol to mimoriadne dôležitý winner. Ak by som stratila podanie, Maria by dostala na koňa a vtedy býva veľmi nebezpečná. Záver zápasu už bol v mojej réžii," dodala vlaňajšia finalistka. Serena Williamsová (8-USA) - Maria Šarapovová (Rus.) 6:1, 6:1 Madison Keysová (10-USA) - Misaki Doiová (Jap.) 7:5, 6:0 Jelina Svitolinová (5-Ukr.) - Whitney Osuigweová (USA) 6:1, 7:5 Sofia Keninová (20-USA) - CoCo Vandewegheová (USA) 7:6 (4), 6:3 Šuaj Čang (33-Čína) - Viktorija Golubicová (Švajč.) 6:2, 6:1 Šuaj Pcheng (Čína) - Varvara Lepčenková (USA) 6:2, 7:6 (5) Catherine McNallyová (USA) - Timea Bacsinzská (Švajč.) 6:4, 6:1 Ču Lin (Čína) - Wang Sin-jü (Čína) 6:3, 6:4 Laura Siegemundová (Nem.) - Magdalena Frechová (Poľ.) 5:7, 6:3, 6:4


Emisný škandál môže vyjsť nemeckú ekonomiku draho

BERLÍN. Emisný škandál, ktorý zahŕňa aj nemeckých výrobcov automobilov, ohrozuje najväčšie európske hospodárstvo. Doteraz je však ťažké kvantifikovať jeho vplyv. Nemecká štátna pokladnica predložila svoje pravidelné mesačné správy. Ministerstvo označilo emisný škandál za hrozbu pre Nemecko, spolu s rozhodnutím Británie opustiť Európsku úniu a ochranárskou obchodnou politikou Spojených štátov. Automobilový priemysel je najväčším vývozcom v Nemecku. Poskytuje približne 800-tisíc pracovných miest. Ministerstvo uviedlo, že riziká spojené s podobou brexitu a budúcej obchodnej politiky USA rovnako zostávajú. "Takzvaná dieselová kríza predstavuje nové riziko pre nemeckú ekonomiku, aj keď dopady v tejto chvíli nie je možné vyčísliť," dodalo. Nemecké hospodárstvo v druhom štvrťroku bolo dané výdavkami na domácnosti a vládnymi výdavkami. Hrubý domáci produkt vzrástol v druhom štvrťroku o 0,6 percenta. Na druhej strane slabší zahraničný obchod spomalil rast, keď vývoz výrazne klesol ako dovoz. Ministerstvo očakáva, že priemyselný sektor bude pokračovať v rozmachu aj v treťom štvrťroku, čo ukazujú indikátory zákaziek a nálady podnikateľov. Pokles sa však môže prejaviť v prognóze rastu v dôsledku významnej pozície automobilového priemyslu. Nemeckí politici a šéfovia automobilky sa tento mesiac dohodli, že opravia softvér u 5,3 milióna vozidiel s naftovým motorom, aby sa znížilo znečistenie, a pokúsia sa napraviť poškodenú povesť priemyslu. Regulačné orgány v EÚ tiež vyšetrujú obvinenia z kartelu medzi nemeckými výrobcami automobilov. Výsledkom môže byť pokuta pre spoločnosti, píše agentúra Reuters.


Riziko teroristického útoku je v Nemecku stále vysoké, vyhlásil minister

BERLÍN. Riziko teroristického útoku v Nemecku je naďalej vysoké, avšak niet žiadnych indícií, že by teroristi predstavovali hrozbu pre tohtoročné vianočné trhy. V Berlíne to vo štvrtok po návšteve v spoločnom protiteroristickom centre nemeckých spolkových a krajinských bezpečnostných zložiek vyhlásil spolkový minister vnútra Thomas de Maiziere. Podľa jeho slov teroristické nebezpečenstvo zrejme v dohľadnej budúcnosti neklesne. V krajine registrujú okolo sedemsto extrémistov, o ktorých sa predpokladá, že by boli ochotní spáchať teroristický útok. Avšak aj príslušné štátne orgány konajú a robia po 24 hodín denne maximum pre bezpečnosť občanov, zdôraznil minister. De Maiziere súčasne pripomenul, že odhalenie pochybení a nedostatkov, ktoré predchádzali vlaňajšiemu teroristickému útoku na jeden z vianočných trhov v Berlíne (19. decembra 2016), viedlo k zavedeniu jednotných princípov analýz rizika v tejto oblasti i sprísneniu predpisov týkajúcich sa vyhosťovania podozrivých osôb. Nemecko sa tak v tohtoročnom predvianočnom období bráni hrozbe teroristického útoku efektívnejšie, zdôraznil šéf rezortu vnútra. Podľa jeho slov sa vďaka úsiliu štyroch desiatok spolkových a krajinských orgánov a koordinácii ich činnosti podarilo zabrániť viacerým teroristickým útokom. De Maiziere vyzdvihol význam čo najrýchlejšieho vytvorenia budúcej spolkovej vlády i s ohľadom na posilnenie verejnej bezpečnosti v krajine a boj proti teroristickým aktivitám. Pripomenul, že pokračovanie plánovaných opatrení vyžaduje i rozpočtové prostriedky a tie sa odvodia od schválenia rozpočtu novou vládou.


Turecko aj Irak pohrozili Kurdom vojenskou silou, odštartovali manévre

Erdogan je pripravený uvaliť ropné embargo, Irak chce kurdskú ropu okamžite.

ISTANBUL. Iracké ministerstvo obrany v pondelok vyhlásilo, že spúšťa spoločné vojenské cvičenia "veľkého rozsahu" s Tureckom pozdĺž spoločných hraníc. Stalo sa tak krátko po zatvorení volebných miestností v irackom Kurdistane, kde sa konalo referendum o nezávislosti od Bagdadu. Turecký prezident Recep Tayyip Erdogan v pondelok pohrozil zatvorením ropovodov z irackého autonómneho regiónu Kurdistan, v ktorom prebieha referendum o nezávislosti. Situácia v krajine nie je bezpečná. Máme prísny zákaz pohybovať sa v davoch alebo celkovo na verejných miestach, kde vznikajú konflikty.. Uzavreté sú niektoré hraničné priechody a kontrolné stanovištia. Medzi tými kurdsko-arabskými nie je bezpečné sa pohybovať. "Uvidíme, cez ktoré kanály severoiracká regionálna vláda potom pošle svoju ropu alebo kde ju predá... My máme kohútik," varoval Erdogan, ktorého citovala agentúra DPA. Turecký minister zahraničných vecí Mevlüt Čavušoglu zasa pohrozil okamžitou vojenskou operáciou, ak by Kurdi napadli tamojšiu turkménsku komunitu. Podľa agentúry Anadolu Čavušoglu taktiež oznámil, že Turecko už nebude poskytovať "podporu pri vojenskom výcviku (kurdských) síl péšmarga", ale bude spolupracovať predovšetkým s vládou v Bagdade. Aj ústredná iracká vláda pohrozila vojenskou intervenciou, ak by referendum viedlo k násilnostiam. Okrem toho iracký parlament v pondelok schválil uznesenie vyzývajúce na odovzdanie ropných polí v spornom meste Kirkúk pod jej správu. Zároveň vyzval na odvolanie štátnych úradníkov, ktorí sa zúčastnili na referende. Prezident irackého Kurdistanu Masúd Barzání povedal, že úspešné hlasovanie v referende nepovedie k automatickému vyhláseniu nezávislosti, ale iba k ďalším rokovaniam s Bagdadom. Proti referendu sa vyslovili okrem Iraku a Turecka aj Irán, USA a OSN. Podľa nich to môže destabilizovať región a odvrátiť pozornosť od bojov s teroristickou organizáciou Islamský štát, dodala agentúra Anadolu. Po 18. hodine stredoeurópskeho času sa volebné miestnosti zatvorili. Volebná komisia oznámila, že v referende doteraz hlasovalo viac ako 70 percent z približne 5,6 milióna oprávnených voličov. Po hodinovom predĺžení hlasovania sa okamžite sa začali sčítavať hlasy. Volebná komisia očakáva, že prvé výsledky zverejní do 24 hodín.


Nárok na dôchodok a sociálne zabezpečenie zostáva aj po brexite

Situácia sa do konca prechodného obdobia nezmení.

BRATISLAVA/LONDÝN. Situácia britských občanov a občanov iných členských krajín Európskej únie v oblasti sociálneho zabezpečenia sa po brexite do konca prechodného obdobia (31. decembra 2020) nezmení. Uvádza sa to na webovej stránke Ministerstva zahraničných vecí a európskych záležitostí (MZVaEZ). "Občania SR, ktorí v Spojenom kráľovstve pracujú, budú mať nárok na započítanie odpracovanej doby do nároku na všetky dávky vrátane dôchodku a budú mať oprávnenie poberať všetky dávky a sociálne výplaty presne ako britskí občania (podpora v nezamestnanosti, materská dávka, prídavky na dieťa). Dôchodky, ale aj ostatné vyplácané dávky, ktoré sú exportovateľné, budú vyplácané aj v prípade, že sa rozhodnú žiť v inej krajine," uvádza sa vo vyhlásení. Odchod Británie z Európskej únie bez dohody neovplyvní ani nárok na dôchodok britských občanov, ktorí žijú v inej členskej krajine EÚ, píše internetová stránka britskej vlády. Valorizácia dôchodkov aj v krajinách EÚ podľa vlády pokračuje až do roku 2020. Britská vláda by chcela pokračovať vo valorizácii aj po tomto dátume, čo však podľa vyjadrenia bude závisieť od recipročnej dohody s EÚ. Európska komisia v decembri 2018 v reakcii na obavy z možného brexitu bez dohody vyzvala všetky členské štáty, aby podnikli všetky možné kroky a zabezpečili právnu istotu a ochranu nárokov v oblasti sociálneho zabezpečenia pre občanov, ktorí pred 30. marcom 2019 využili svoje právo slobody pohybu osôb. Hovorí o tom dokument, ktorý eurokomisia v tejto súvislosti vydala vlani v decembri. Upozornila v ňom na to, že v prípade, ak EÚ a Británia neratifikujú dohodu o vystúpení, na Spojené kráľovstvo sa už nebudú vzťahovať pravidlá Európskej únie v oblasti koordinácie sociálneho zabezpečenia. Komisia už 19. decembra schválila tzv. záložný plán pre prípad tvrdého brexitu a 30. januára prijala poslednú sériu krízových návrhov. Opatrenia zahŕňajú aj prenos starobných dôchodkov do Spojeného kráľovstva i napriek tomu, že v prípade brexitu bez dohody bude mať status tretej krajiny. Týka sa to občanov, ktorí pokračujú v pobyte v Británii aj po jej odchode z EÚ, a aj britských občanov, ktorí vykázali nárok na starobný dôchodok v niektorej z iných členských krajín EÚ ešte pred odchodom.


Real Madrid zdolal nováčika, Barcelona uspela v šlágri kola

Madridský klub má na čele tabuľky dvojbodový náskok.

MADRID. Futbalisti Realu Madrid si poistili vedúcu pozíciu v španielskej La Lige, keď v nedeľňajšom zápase 11. kola zdolali doma CD Leganes jasne 3:0. O prvé dva zásahy favorita sa postaral Gareth Bale, waleský krídelník v 38. minúte skóroval po vysunutí od Isca a krátko pred prestávkou sa presadil zblízka po hlavičkovom priťuknutí od Alvara Moratu. Práve Morata dal v druhom polčase konečnú podobu výsledku, keď sa predral cez dvojicu obrancov a po tretí raz prekonal brankára hostí Serantesa. Real Madrid si po štvrtom ligovom víťazstve za sebou udržal dvojbodový náskok na čele tabuľky pred FC Barcelona, ktorý vo večernom šlágri zdolal FC Sevilla 2:1. Real Madrid - CD Leganes 3:0 (2:0)Góly: 38. a 45.+1 Bale, 76. Morata Celta Vigo - FC Valencia 2:1 (1:1)Góly: 43. Roncaglia, 77. Guidetti - 32. Parejo (z 11 m), 18.251 divákov Espanyol Barcelona - Athletic Bilbao 0:0 FC Villarreal - Betis Sevilla 2:0 (1:0)Góly: 22. Trigueros, 53. Soriano FC Sevilla - FC Barcelona 1:2 (1:1)Góly: 15. Vitolo - 43. Messi, 61. Suarez


Americký poslanec nebude kvôli nemravnej selfie obhajovať mandát

Barton sa najprv odmietal kandidatúry vzdať.

NEW YORK. Šesťdesiatosemročný poslanec amerického Kongresu Joe Barton sa vo štvrtok rozhodol vzdať obhajobu svojho mandátu v kongresových voľbách 2018, keď na twitteri začalo kolovať jeho nemravná selfie. Barton sa najprv odmietal kandidatúry vzdať, definitívnu bodku za jeho kariérou ale urobila nemravná korešpondencia, ktorú pred rokmi viedol so straníckou aktivistkou. Barton je najstarší člen Kongresu za štát Texas, poslancom je od roku 1984. Je členom poslaneckej skupiny zvanej Freedom Caucus, ktorá združuje ultrakonzervatívnym republikánmi často polemizující so straníckym vedením z pravicových pozícií. Texaský poslanec sa najprv za škandalóznu fotografiu len ospravedlnil, ale vzápätí aktivistka republikánov Kelly Canonová zverejnila internetovú korešpondenciu z roku 2012, kde sa Barton nevyhýbal intímnym detailom. Pýtal sa napríklad Canonovej, či nosí nohavičky. K ničomu ďalšiemu ale vraj nedošlo. Voľby do Kongresu budú budúci rok na jeseň, Američania budú voliť všetkých poslancov Snemovne reprezentantov a tretinu Senátu. Republikáni kvôli tomuto škandálu o mandát zrejme neprídu, pretože strana má v konzervatívnom Texase pevnú pozíciu.


Strach z Japoncov. Keď Američania počas vojny väznili vlastných občanov

Po útoku na Pearl Harbor zriadili USA internačné tábory pre japonských Američanov.

Nedôvera. Po útoku na Pearl Harbor v roku 1941 zriadili USA internačné tábory pre japonských Američanov, aby tak upokojili obavy širšej verejnosti z kolaboravania v čase vojny. Snímky zachytávajú, ako takéto tábory pred sedemdesiatimi rokmi v rôznych častiach Spojených štátov vyzerali.


Strom, ktorý zasadili Macron s Trumpom, odniesli do karantény

Dub sa musí podrobiť skúmaniu ako cudzokrajná rastlina.

WASHINGTON. Americké médiá riešia záhadu, kam sa podel strom, ktorý americkému prezidentovi Donaldovi Trumpovi podaroval na tohtotýždňovej štátnej návšteve Spojených štátov francúzsky prezident Emmanuel Macron a ktorý obaja prezidenti v sprievode svojich manželiek a novinárskych štábov zasadili v záhrade Bieleho domu. Ako v nedeľu informovala britská BBC, strom z miesta, kam ho prezidenti zasadili, jednoducho zmizol. Miesto, kde bol, sa dá spoznať len podľa menšieho fľaku tvoreného žltastou trávou, ktorá kontrastuje s jasne zelenou farbou všade okolo. Macron priviezol Trumpovi mladý dub z miesta významnej bitky z 1. svetovej vojny na severovýchode Francúzska, v ktorej v roku 1918 padlo aj takmer dvetisíc amerických vojakov. Pri sadení Macron hovoril vzletne o tom, že strom symbolizuje puto medzi Francúzskom a Spojenými štátmi. Objavilo sa už viacero nepotvrdených teórií, prečo dub odniesli. Francúzsky veľvyslanec v USA napokon potvrdil, že dub je ako originálna druh teraz v karanténe. "Je to povinný postup v prípade všetkých živých organizmov dovážaných do Spojených štátov," uviedol na twitteri ambasádor Gérard Araud. Dodal, že strom potom späť zasadia. Profesor z Kentucky univerzity a odborník na dreviny William Fountain povedal serveru televízie NBC News, že dub zrejme neprešiel obvyklú kontrolou, pretože ho do krajiny priviezli diplomati. Strom sa podľa neho teraz pravdepodobne nachádza v uzavretej časti Národného arboréta vo Washingtone, kde zostane 90 dní. Experti budú medzitým skúmať, či je zdravý. Podľa Fountaina je veľmi pravdepodobné, že to tak bude.


PÍŠE MIROSLAV POLLÁKČo si o Rómoch mysleli kráľ Žigmund či Mária Terézia

Ako moc pristupovala k Rómom v Uhorsku a Československu od najstarších čias.

Autor je matematik a občiansky aktivista Od vojny neuspelo na Slovensku viacero politík týkajúcich sa spolužitia väčšinového obyvateľstva s Rómami. Stačí spomenúť pokusy o asimiláciu, o segregáciu a vyháňanie Rómov mimo zastavaných území, o premiestňovanie a vysťahovanie (napr. do Čiech). Jedni chápali problém iba na etnickom princípe, iní zastávali riešenie problémov z hľadiska čisto sociálneho. Všetkým týmto pokusom, často dobre mieneným, chýbala dnes už sprofanovaná komplexnosť a, samozrejme, úprimnosť. V základe sa striedali dva princípy riešenia problémov spolužitia. Na jednej strane prevencia, na druhej represia. Prevencia uprednostňovala dôveru, spoluprácu a začlenenie Rómov, zatiaľ čo represia preferovala nedobrovoľnosť, používanie sily, donucovanie a diskrimináciu. V slovníku represie sa vždy zdôrazňovalo slovné spojenie „dodržiavanie zákonov platí pre každého“ a myslelo sa tým aj dodržiavanie zákonov za každú cenu. Vrcholom represie voči Rómom v minulom storočí bol rómsky holokaust počas 2. svetovej vojny. Slovník prevencie používal slová z oblasti ľudských práv a opieral sa o solidaritu. Striedanie prevencie a represie môžeme dokladovať od čias najstarších písomných zmienok o pobyte Rómov na území terajšieho Slovenska. Je až zarážajúce sledovať, ako málo sa toho zmenilo v návykoch prístupu väčšiny k menšine za posledných šesto rokov. V listine kráľa Žigmunda z roku 1423 vieme nájsť príklad ústretovosti, a teda princípu prevencie: „Kedykoľvek príde tento vajda Ladislav a jeho ľud na naše spomínané panstvá, totiž do našich miest a mestečiek, aby ste tohto vajdu a jemu podriadených Cigánov bez akýchkoľvek prekážok a nepokojov podporovali a chránili, ba aj bránili pred všetkými napadnutiami a útokmi. Ak by medzi nimi samými vznikli nejaké nesvornosti alebo nepokoje zo strany kohokoľvek, vtedy nech ich súdi a oslobodzuje (len) tento vajda Ladislav a nikto iný spomedzi Vás.“ O dve storočia neskôr sa v nariadení Spišskej stolice z roku 1624 s názvom „Štatút o Cigánoch“ (Statutum de Cyganis) objavuje zákaz ich voľného pobytu, a teda princíp represie: „Aby sa ochránili práva a majetky obyvateľov obcí a miest, netreba ich púšťať do stredu župy a treba ich zovšadiaľ vyhnať.“ Princíp represie nájdeme aj v nariadení z roku 1670 pre všetky obce patriace do samosprávy „kopijníckych obcí“ na Spiši: „Na koniec sa rozhodlo, aby v tejto stolici Pavol Vajda Cigán so svojimi synmi sa nikde nezdržiaval, alebo bol prijatý na ubytovanie, ale bol považovaný za vyhnanca. Okrem toho sa udeľuje právo vyhnať alebo zdržať iných Cigánov, kdekoľvek by sa počas troch dní objavili.“ Významným reformným prelomom riešenia cigánskej otázky v Uhorsku boli nariadenia cisárovnej Márie Terézie v 60. rokoch 18. storočia, ktoré sú ukážkami preventívneho prístupu. Zvlášť treba zdôrazniť reformy vo vzťahu k širokým ľudovým masám, ktorých základom bola teória o ľude ako o bohatstve štátu. V súlade s touto teóriou boli ťažko prijímané myšlienky o tom, že súčasťou ľudského bohatstva (dnes by sme povedali ľudského kapitálu) sú aj Cigáni a že aj oni môžu byť v Uhorsku užitočnými občanmi. Naše územie malo to šťastie, že Mária Terézia bola v tých časoch azda jedinou panovníčkou v Európe, ktorá sa svojimi reformami snažila začleniť Cigánov medzi ostatné obyvateľstvo krajiny. Cigánov považovala za rovnocennú súčasť obyvateľov svojej monarchie, ktorí sa podieľali na vytváraní „bohatstva štátu“. Na dôležitosť humánneho prístupu upozorňoval aj spišský rodák a učenec Samuel Augustini ab Hortis, ktorý je autorom prvej série odborných článkov o Rómoch v Uhorsku v období rokov 1775 – 1776. Články poznáme pod súhrnným názvom „Cigáni v Uhorsku“. Augustini ab Hortis sa v celej monografii prejavuje ako humanista, nezaslepený narastajúcimi problémami a ťažkosťami pri realizácii konečného cieľa, ktorý sleduje tereziánske reformy. Hlavným krédom celej práce je názor, že „Cigáni sú od prírody nadaní skoro na všetko, na čo sú štátu potrební, lenže ich zlá výchova a zlé zaobchádzanie s nimi zadusia všetko, čo je v nich dobré, čo dostali od prírody do vena a robia z nich otrokov zlých vášní a bezhraničnej slobody, ktorú si želajú pre svoj život.“ Ďalej píše: „Títo ľudia sú svojím spôsobom duchaplní, v zlomových situáciách rýchli a pohotoví, v kritických a neistých podmienkach si vedia rýchlo pomôcť a poradiť. Keď ich pozorne sledujete pri práci, je ozaj obdivuhodné, ako si zručnými pohybmi dokážu prácu uľahčiť a nahradiť nedostatok potrebných prístrojov.“ Augustini ab Hortis verí v ústretové správanie voči Cigánom a dnes by sme povedali, že verí vo vzájomnú spoluprácu a vzájomne prospešné spolužitie. Augustini ab Hortis je presvedčený v ich rovnocenné intelektuálne schopnosti: „Cigánom teda nechýbajú schopnosti a šikovnosť k vedeckému bádaniu, ale najmä pohnútky, ktoré by ich k tomu viedli, čo je pri ich terajšom spôsobe života a v podmienkach, v akých sa nachádzajú, pochopiteľné.“ Záverom konštatuje: „Ozajstná láska k ľuďom a múdrosť vyžaduje v tomto prípade siahnuť za takými prostriedkami, ktoré by pomohli štátu aj tomuto biednemu ľudu. Treba usilovať sa urobiť z Cigánov najprv takých ľudí, kresťanov, ako sú ostatní a potom ich ponechať v krajine... To prirodzene vyžaduje trpezlivosť, námahu a čas, plody tejto námahy musia byť uznávané aj budúcim svetom.“ To, že presadzovanie preventívneho prístupu k Rómom nebolo ľahkou úlohou v praxi, dosvedčuje doteraz nezverejnený dokument plný represií, prepísaný v spišskej obci Brutovce, ktorý je zapísaný ako „Salutem Richtare“ z roku 1784 za cisára Jozefa II: „Pod hrozbou vysokej pokuty sa Cigánom zakazuje nosiť iné šaty, ako nosia v každej dedine chudobní ľudia. Ktorýkoľvek Cigán alebo Cigánka budú chcieť ísť do susednej dediny, musia mať pas (priepustku) od svojho dedinského richtára a tam, kam prídu, musia ten pas ukázať tamojšiemu dedinskému richtárovi. Ak ho neukážu alebo nebudú mať, tak je každému jednému richtárovi dovolené a prísne sa mu nakazuje takého Cigána potrestať dvanástimi palicami a Cigánku dvanástimi údermi korbáčom a odohnať ich späť. Pod pokutou 24 palíc Cigánovi a 24 úderov korbáčom Cigánke sa im zakazuje hovoriť po cigánsky, pestovať kamarátstva, spolu popíjať a schádzať sa. Nie je im dovolené meniť svoje priezviská, už raz použité priezvisko musia používať vždy rovnako. Len tým Cigánom, ktorí sú sedliaci alebo nejakí remeselníci, a nie takým, ktorí sa potulujú sem a tam, bude povolené vykonávať všetkým užitočnú a potrebnú kováčsku robotu a hrať na husliach. Všetci Cigáni a všetky Cigánky majú byť častejšie ako doteraz každú nedeľu a každý sviatočný deň bez výhrad a prísne naháňaní do chrámu Božieho, potom k svätej spovedi a na katechizmus. Ak to richtári budú zanedbávať, budú potrestaní spolu s previnilcami.“ Nielen na Spiši, ale aj v iných regiónoch Slovenska môžeme nájsť podobné historické svedectvá. Uveďme ešte dva príklady zo Spiša, ktoré ukazujú, že starosti a problémy, s ktorými zápasili občania Spiša a ich predstavitelia v rôznych mocenských pozíciách počas stredoveku, pretrvali do druhej polovice minulého storočia. V roku 1958 bol vo vtedajšom Československu prijatý zákon č. 74/1958 Zb. o trvalom usídlení kočujúcich osôb, ktorý zakazoval kočovný spôsob života. Kľúčový §3 znel doslovne takto: „Kto zotrváva pri kočovnom spôsobe života, napriek tomu, že sa mu poskytla pomoc na trvalé usídlenie, potresce sa pre trestný čin odňatím slobody na 6 mesiacov až 3 roky.“ Iný príklad je z regionálnej úrovne. V júli 1993 prijalo Mestské zastupiteľstvo v Spišskom Podhradí všeobecné záväzné nariadenie obsahujúce toto znenie: „Vyhlasuje sa zákaz vychádzania pre občanov rómskeho pôvodu a iné podozrivé osoby v čase od 23.00 do 4.30 hod.“ Veľkorysosť a každodenné uplatňovanie demokratických princípov nie je samozrejmosťou, takže boj medzi segregáciou a integráciou, resp. medzi represiou a prevenciou či medzi odmietaním a spoluprácou je stále živý a neukončený. Striedanie represií a prevencií pokračuje dodnes. Na celoštátnej úrovni patrí k najčerstvejším dokumentom preventívneho charakteru „Stratégia SR pre integráciu Rómov do roku 2020“ z roku 2012. Príkladom dokumentu represívneho charakteru je tzv. rómska reforma z minulého volebného obdobia. Otázky dôstojného spolužitia s Rómami ostávajú stále otvorené a aktuálne. Na Spiši aj na celom Slovensku. Otvorený je aj dlhodobý zápas prevencie a represie. Jasné je iba to, že dôstojný život dosiahnutý represiou neexistuje.   V článku je používaný termín Cigán a Róm v závislosti od časového obdobia, na ktoré sa termín vzťahuje. Tento text ste mohli čítať vďaka tomu, že platíte za obsah. Vážime si to.


V USA obžalovali Erdoganovu ochranku za zbitie demonštrantov

Všetkých 19 obžalovaných čelí obvineniu zo spriahnutia s cieľom spáchať násilný zločin.

WASHINGTON. Veľká porota v americkom hlavnom meste vzniesla obžaloby na 19 osôb vrátane 15 príslušníkov tureckých bezpečnostných zložiek za útok na demonštrantov vo Washingtone z mája tohto roka. Obžalovaní sú z toho, že zaútočili na pokojných demonštrantov protestujúcich proti návšteve tureckého prezidenta Recepa Tayyipa Erdogana. Všetkých 19 je obžalovaných zo spriahnutia s cieľom spáchať násilný zločin, za čo im hrozí maximálne 15 rokov väzenia. Niekoľkí z nich tiež čelia aj ďalším obvineniam z útoku smrtiacou zbraňou. Šestnásť osôb už obžalovali trinásteho júna. Utorkové obžaloby sa týkajú ďalších troch osôb - všetci sú príslušníci tureckých bezpečnostných zložiek. Dvoch obžalovaných zatkli v júni a na prvé súdne vypočutie predstúpia siedmeho septembra. Ostatné osoby sú na slobode, dodáva agentúra AP s tým, že prípad môže ešte viac skomplikovať už teraz napäté vzťahy medzi oboma krajinami, spojencami v rámci NATO.